Swift Haulage Meluaskan Pasaran dalam Industri Logistik

Swift Haulage Berhad
 adalah sebuah syarikat yang terlibat dalam penyediaan perkhidmatan logistik bersepadu yang merangkumi pengangkutan kontena, pengangkutan darat, pergudangan dan perkhidmatan agensi penghantaran barang. Butiran IPO Swift Haulage adalah seperti di bawah:

Harga IPO:

RM 1.03

Status syariah:

Dinilai syariah oleh SAC

Pasaran:

Main Market

Market Capitalisation:

RM 916.5 Juta

Nisbah PE:

17.8 (FYE 31 Disember 2020)

Permohonan ditutup:

7 Disember 2021

Cabutan saham:

9 Disember 2021

Tarikh penyenaraian:

21 Disember 2021

Bisnes Swift Haulage

Swift Haulage Berhad telah diperbadankan pada 29 November 2000 sebagai syarikat persendirian bernama Yinson Haulage Sdn Bhd. Kemudian, nama syarikat diubah kepada Swift Haulage Berhad dan statusnya juga diubah menjadi sendirian berhad pada 24 Jun 2021.

Syarikat Swift Haulage terlibat dalam penyediaan perkhidmatan logistik bersepadu termasuk pengangkutan darat, kontena dan pergudangan. Syarikat ini beroperasi di Malaysia, manakala di Thailand pula lebih bertumpu kepada pengangkutan merentas sempadan dan penghantaran barang.

Gambar:
Swift Haulage

Aktiviti-aktiviti perniagaan yang dijalankan oleh mereka adalah perkhidmatan pengangkutan kontena, perkhidmatan pengangkutan darat, perkhidmatan pergudangan dan depoh kontena, pengangkutan barang, serta perkhidmatan lain seperti penjualan, pengedaran, perkhidmatan dan alat ganti untuk kenderaan komersial serta peruncitan e-dagang.

Kesan Covid-19 terhadap bisnes

Meskipun operasi syarikat Swift Haulage tidak diberhentikan sepanjang tempoh perintah kawalan pergerakan (PKP), namun pendapatan mereka turut terjejas.

Pada tahun kewangan 2020, pendapatan dari pengangkutan kontena menurun sebanyak 9.4% menjadi 252.7 juta berbanding RM 278.8 juta pada tahun sebelumnya. Penurunan ini berpunca daripada pengurangan terhadap jumlah penghantaran untuk barangan bukan kepentingan dan menyebabkan operasi tergendala sementara.

Perniagaan pengangkutan darat juga mengalami penurunan sebanyak 8.9% iaitu daripada RM 193.2 juta pada tahun 2019, kepada RM 176 juta pada tahun kewangan 2020. Oleh kerana kebanyakan barangan pelanggan tidak dianggap sebagai mustahak, perjalanan pengangkutan darat terpaksa dikurangkan. Secara umumnya, pengurangan aktiviti ekonomi mengurangkan permintaan untuk pengangkutan darat dan pengangkutan rentas sempadan.

Perkhidmatan penghantaran barang juga terjejas bagi tahun kewangan 2020, dengan penurunan sebanyak 16.2% daripada tahun sebelumnya. Jumlah pekerjaan yang dijalankan sepanjang tahun 2020 juga menurun, terutama sekali pada PKP kali pertama, iaitu dari 18 Mac sehingga 3 Mei 2020 oleh kerana kawalan pergerakan yang agak ketat dan telah menjejaskan permintaan penghantaran barang. Permintaan perkhidmatan tambahan juga berkurangan dari pelanggan kerana mereka ingin meminimakan kos.

Prestasi kewangan

Pendapatan Swift Haulage mengalami penurunan dalam tahun kewangan terkini, iaitu dengan RM 555.8 juta berbanding tahun 2019 pada RM 610.2 juta. Tahun 2019 ini juga merupakan rekod pendapatan tahunan tertinggi di dalam tempoh 3 tahun kewangan pemerhatian.

Penurunan keuntungan yang berlaku pada tahun 2020 ini adalah disebabkan oleh operasi syarikat yang terjejas akibat penularan wabak Covid-19 yang berlaku semenjak PKP dimulakan pada 18 Mac 2020.

Prestasi kewangan Swift Haulage

Pendapatan Swift Haulage diperolehi melalui 5 segmen iaitu pengangkutan kontena, pengangkutan darat, gudang dan depoh kontena, penghantaran barang serta beberapa perkhidmatan yang lain seperti e-dagang. Majoriti pendapatan syarikat adalah daripada pengangkutan kontena iaitu lebih 40% bagi setiap tahun.

Pada tahun kewangan 2020, pendapatan daripada pengangkutan kontena menurun berbanding dengan tahun sebelumnya. Penurunan ini berpunca dari pengurangan caj harga diesel kepada pelanggan disebabkan faktor penyelarasan harga minyak. Selain itu, kawalan pergerakan yang ketat juga telah memberi kesan terhadap penurunan pendapatan daripada pengangkutan kontena ini.

Kesemua segmen yang lain juga turut merekodkan pengurangan pendapatan akibat terkesan dengan pandemik COVID-19. Ini termasuklah pengangkutan darat yang mengalami penurunan sebanyak 8.9%, pergudangan sebanyak 2.3%, serta penghantaran barang yang turut mengalami penurunan sebanyak 16.2% berbanding tahun 2019. Akan tetapi, depoh kontena mengalami kenaikan sebanyak 18.6% disebabkan oleh pemerolehan Northern Gateway Depot.

Pendapatan Swift Haulage mengikut segmen.

Pada tahun 2021, kebanyakan segmen mengalami fasa peningkatan kerana kebanyakan aktiviti ekonomi sudah mula boleh beroperasi. Contohnya, segmen pengangkutan kontena yang meningkat sebanyak 22.7% daripada tahun sebelumnya, kesan daripada kelonggaran ekonomi dan juga peningkatan caj harga minyak. Segmen penghantaran barang juga menghadapi peningkatan yang baik iaitu sebanyak 9.8% akibat permintaan pekerjaan yang bertambah.

Strategi IPO dan masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Pembinaan gudang baru

28.6

17.6

Pembelian tanah

41.6

25.7

Pembelian prime mover

12.0

7.4

Pembayaran hutang bank

69.7

43.1

Perbelanjaan penyenaraian

10.0

6.2

Jumlah

161.9

100.0

Sebahagian besar dana akan digunakan untuk dilaburkan semula dengan pembelian gudang, tanah dan
prime mover
 yang baru. Lagi 43.1% akan digunakan untuk membayar hutang bank dan baki 6.2% akan digunakan untuk perbelanjaan penyenaraian.

Swift Haulage merancang untuk membina gudang baru di atas tanah pajakan di Port Klang Free Zone dengan keluasan 300,564 kaki per segi. Pembinaan gudang ini adalah untuk menyimpan barangan am. Kemudian, mereka berhasrat untuk memindahkan operasi dari gudang sedia ada untuk menggunakan ruang yang lebih besar. Jangkaan penyiapan pembinaan untuk gudang baru ini adalah pada tahun 2022.

Pada 28 Mei 2020, syarikat Swift Haulage telah membuat perjanjian penjualan saham untuk memperoleh keseluruhan kepentingan ekuiti di dalam syarikat Ann Joo Properties. Ann Joo Properties telah membuat pajakan untuk tanah Bandar Sultan Sulaiman daripada pembina, PKNS. Tanah Bandar Sultan Sulaiman mempunyai keluasan lebih kurang 1,263,231 kaki persegi dengan pegangan tanah sehingga 30 Jun 2105. Swift Haulage dijangkakan akan menyelesaikan pengambilalihan Tanah Bandar Sultan Sulaiman pada suku keempat 2021, dan meneruskan sewaan kepada tanah tersebut kepada 2 penyewa sedia ada. Selepas tamat tempot sewaan, tanah tersebut akan digunakan untuk mengembangkan pengangkutan kontena, pengangkutan darat sedia ada dan/ atau perkhidmatan gudang dan depoh kontena.

Tambahan lagi, Swift Haulage juga berhasrat untuk membeli 30
prime movers
 baru sepanjang 2022 demi menaikkan armada pengangkutan komersial.

Daripada dana yang diterima juga, sebanyak RM 69.7 juta akan digunakan untuk membuat pembayaran hutang bank. Pembayaran ini dilakukan supaya dapat menambah baik aliran kewangan syarikat untuk digunakan sebagai modal kerja. Selain itu, pembayaran balik pinjaman bank akan dapat menjimatkan lebih kurang RM 2.1 juta daripada kos kewangan tahunan.

Analisis bisnes dan industri Swift Haulage

Swift Haulage Berhad ialah penyedia perkhidmatan logistik bersepadu di Malaysia. Swift Haulage juga mempunyai operasi di Thailand yang menumpukan pada pengangkutan rentas sempadan. Namun begitu, lebih 90% pendapatan Swift Haulage dijana di dalam negara. Oleh itu, analisis ini akan lebih bertumpu kepada bisnes di dalam Malaysia.

Industri logistik

Industri logistik dibahagikan kepada pengangkutan, pergudangan dan penghantaran barang. Perniagaan Swift Haulage mengoperasikan ketiga-tiga sektor industri logistik ini. Selain itu, Swift Haulage juga menawarkan perkhidmatan logistik tambahan seperti mengambil dan menghantar barang, memenuhi pembelian atas talian dan menguruskannya, serta menjalankan kerja-kerja berkaitan pergudangan.

Menurut MIDA, aktiviti utama dalam perkhidmatan logistik bersepadu harus menyediakan 3 perkhidmatan utama iaitu pengangkutan, pergudangan dan penghantaran barang dengan sekurang-kurangnya satu tambahan aktiviti nilai tambah secara bersepadu. Swift Haulage juga ada menyediakan tiga perkhidmatan utama logistik dan perkhidmatan nilai tambah seperti logistik pengedaran dan perkhidmatan e-pemenuhan.

Gambar: Prospectus Swift Haulage

Kebergantungan terhadap pembekalan dan permintaan

Penyedia perkhidmatan logistik bergantung kepada aktiviti ekonomi di dalam negara dan juga global mengikut tahap permintaannya. Pada tahun 2020, ekonomi seluruh dunia terjejas teruk oleh pandemik COVID-19. Ekonomi di Malaysia juga turut terjejas akibat penutupan perniagaan dan sekatan ke atas pergerakan termasuk penutupan sempadan.

Sebagai contoh, industri pembuatan adalah salah satu pemacu perkembangan industri logistik atas keperluan pengangkutan yang berterusan. Pada tahun 2020, GDP industri pembuatan menurun sebanyak 2.5% kepada RM315.6 billion, iaitu 22.3% daripada nilai GDP Malaysia. Sekatan dalam operasi, gangguan rantaian bekalan dan keadaan permintaan yang berkurang telah menjejaskan aktiviti pengeluaran (Sumber: BNM).

Gambar: Prospectus Swift Haulage

Selain itu, aktiviti dagangan global yang merupakan antara penyumbang industri logistik turut terjejas. Ini adalah kesan daripada penurunan dalam eksport barangan perlombongan disebabkan terdapat kekurangan permintaan dari industri global dan juga kemerosotan harga global. Namun pada tahun 2021, nilai eksport kasar dijangka meningkat sebanyak 17.1% disebabkan oleh permintaan luar yang kukuh, terutamanya untuk produk E&E.

Prestasi sektor pengangkutan

Prestasi pengangkutan juga memainkan peranan dalam memacu industri logistik. Antara pengangkutan yang digunakan adalah pengangkutan kargo laut. Pada tahun 2020, kargo kontena mencatatkan penurunan sebanyak 5.7% dalam ukuran tan, iaitu sebanyak 65.9% daripada jumlah muatan kargo laut yang terdiri daripada kargo kontena dan bukan kontena.

Gambar: Prospectus Swift Haulage

Pada tahun 2020, pengangkutan kargo laut berdasarkan pengeluaran kontena merosot sebanyak 0.2% dan 2.4% untuk eksport dan import. Jumlah pergerakan kontena hanya terjejas sedikit oleh pandemik COVID-19 kerana kerajaan Malaysia telah menetapkan bahawa pelabuhan, perkapalan dan perkhidmatan pengangkutan darat sebagai perkhidmatan penting, dengan itu mengecualikan mereka daripada berhenti beroperasi.

Kadar pengangkutan laut juga turut bertambah. Ini didorong oleh peningkatan dalam permintaan penghantaran menggunakan kontena yang terhasil daripada banyak negara, terutamanya Amerika Syarikat.

Gambar: Prospectus Swift Haulage

Manakala, pengangkutan kargo udara pula mengalami penurunan sebanyak 16.3% akibat pemberhentian perkhidmatan penumpang secara tiba-tiba.

Persaingan

Industri logistik ini dipenuhi dengan sejumlah besar pengusaha. Terdapat sebanyak 1,500 pengusaha berdaftar dengan Persekutuan Malaysia Freight Forwarders (FMFF) dan 131 operator berdaftar dengan Persatuan Pengangkut Malaysia (AMH).

Di bawah ini adalah senarai pengendali perkhidmatan logistik di Malaysia termasuk syarikat Swift Haulage Berhad.

Gambar: Prospectus Swift Haulage

Perbincangan

Secara umumnya, industri logistik memainkan peranan penting dalam ekonomi, membolehkan semua bentuk perdagangan dan aktiviti pengedaran dijalankan. Namun begitu, industri ini bergantung kepada pembekal dan permintaan. Disebabkan ini, apabila berlakunya krisis seperti pandemik COVID-19, industri ini akan turut terjejas meskipun dikategorikan sebagai perkhidmatan penting.

Swift Haulage Berhad merupakan antara peneraju untuk sektor logistik. Meskipun pendapatan mereka terjejas pada tahun 2020 akibat COVID-19, namun sudah mula menunjukkan peningkatan bagi beberapa segmen perniagaan pada tahun 2021. Tambahan lagi, terdapat 9
cornerstone investors
yang sudah pun tertarik untuk melabur ke dalam syarikat ini. (Sumber:
The Edge
)


SyariahSaham - Dari Belantara Untuk Nusantara

Tahun 2023 menyaksikan ramai pelabur baru dalam dunia IPO. Prestasi yang memberangsangkan ini dapat dilihat apabila Indonesia, sebuah negara yang mempunyai ekonomi yang berkembang pesat menjadi pasaran IPO paling aktif di Asia Tenggara pada suku pertama tahun 2023 dengan 30 IPO yang berjaya mengumpulkan sekitar AS$828 juta.

Prestasi ini seiring dengan usaha Indonesia dalam menempatkan kedudukannya dalam rangkaian bekalan antarabangsa untuk kenderaan elektrik. Usaha ini dapat dilihat melalui sebuah syarikat nikel Indonesia, Trimegah Bangun Persada telah disenaraikan pada April lalu dan berjaya mengumpulkan dana sebanyak AS$672 juta. Kejayaan ini diteruskan lagi apabila sebuah syarikat perlombongan tembaga dan emas kedua terbesar di Indonesia, Amman Mineral Internasional telah berjaya mengumpulkan sebanyak AS$713.43 juta daripada IPO pada bulan ini, menjadikannya IPO terbesar pada tahun 2023.

Selain itu, kedua-dua saham IPO ini merupakan saham yang patuh Syariah dan telah terlebih langganan. Perkara ini menunjukkan saham patuh Syariah juga mempunyai permintaan yang tinggi dalam kalangan pelabur selain merasa yakin terhadap potensi syarikat pada masa akan datang. Dengan jumlah penduduk muslim yang terbesar di Asia pada ketika ini iaitu seramai 237 juta, Indonesia dilihat mempunyai potensi yang tinggi dalam pasaran perniagaan berasaskan Syariah seperti pasaran kewangan Islam.

Sekiranya iSaham menjadi portal pilihan pelabur patuh Syariah di Malaysia, bagaimana pula dengan pelabur Indonesia? Baru-baru ini, pasukan iSaham telah membuat satu pertemuan secara maya dengan pasukan SyariahSaham yang dihoskan oleh Malaysia External Trade Development Corporation (MATRADE). Pertemuan ini memberi ruang dan peluang kepada kedua-dua syarikat untuk saling mengenali dan bertukar pandanan mengenai prospek pelaburan saham patuh Syariah di Malaysia dan Indonesia.

SyariahSaham - Komuniti saham patuh Syariah pertama di Indonesia

SyariahSaham
 merupakan komuniti saham patuh Syariah pertama di Indonesia sejak penubuhannya pada tahun 2015 yang diasaskan oleh Mang Amsi dan menjadi satu-satunya portal rujukan saham patuh Syariah di Indonesia. Bermula sebagai sebuah komuniti kecil, kini SyariahSaham telah menerima sekitar 36.8 ribu kunjungan untuk tiga bulan terkini.

SyariahSaham adalah sebuah komuniti yang bergerak dalam bidang pelaburan Syariah, meliputi aspek pendidikan dan sosial termasuk penyediaan data dan informasi bagi masyarakat Indonesia. Dengan visi "Memasyarakatkan Saham Syariah dan Mensyariahkan Saham Masyarakat", komuniti ini diwujudkan untuk meningkatkan kesedaran dan menggalakkan masyarakat Indonesia untuk menjalankan aktiviti pelaburan selaras dengan kehendak Syariah dan fatwa yang ditetapkan.

Selain itu, SyariahSaham juga menyediakan maklumat lengkap bagi pelabur individu yang berminat dalam pelaburan saham patuh Syariah di Indonesia. Ia menawarkan pelbagai informasi yang membantu pelabur untuk mendalami prinsip-prinsip saham Syariah, memahami cara pelaksanaannya dan bagaimana ia mampu memberi impak kepada ekonomi negara.

Ciri fungsi di SyariahSaham

Antara fungsi-fungsi yang terdapat di portal Syariah Saham adalah seperti berikut:

1. Senarai saham patuh Syariah

Anda boleh menyemak senarai saham patuh Syariah yang telah disenaraikan di pasaran Bursa Efek Indonesia (BEI). Ia juga membantu pelabur untuk mendapatkan maklumat mengenai syarikat-syarikat yang memenuhi kriteria Syariah dengan cepat.

2. MM sederhana

Akses yang membenarkan pelabur untuk mengira jumlah saham yang boleh dibeli sesuai dengan profil risiko peribadi.

3. Analisis pasaran

Paparan analisis pasaran terkini secara digital yang boleh membantu pelabur dalam membuat keputusan pelaburan dengan baik.

4. Rangkuman berita

Rangkuman berita yang merangkumi perkembangan terkini dalam sektor saham patuh Syariah, profil syarikat, artikel-artikel dan SyariahSaham untuk menambah pengetahuan semasa pelabur.

Kelebihan menggunakan SyariahSaham

Pelabur yang menggunakan SyariahSaham boleh memperoleh manfaat seperti berikut:

1. Komuniti yang sihat

Pelbagai program yang telah dianjurkan oleh SyariahSaham dalam memastikan komuniti yang diwujudkan ini mendapat manfaat secara penuh, sesuai dengan usaha dan komitmen yang diberikan. Program ini termasuklah
Workshop
,
Roadshow
,
Webinar
,
Retreat
 dan
In-house Training
.

2. Sumber maklumat yang dipercayai

Dengan adanya rujukan daripada pakar-pakar dalam pelaburan, SyariahSaham menyediakan sumber maklumat yang dipercayai dalam industri pelaburan. Ia juga menyediakan maklumat secara terperinci yang membantu pelabur membuat keputusan pelaburan dengan bijak.

3. Kemudahan akses

Portal ini mudah diakses dan membolehkan para pelabur dan peminat saham mencari dan menapis maklumat penting mengenai saham patuh Syariah dengan cepat.

4. Pemahaman mendalam

Melalui kandungan daripada artikel, berita dan panduan yang disediakan di ShariahSaham, para pelabur dapat memperoleh pemahaman yang lebih mendalam tentang prinsip-prinsip saham patuh Syariah, proses pemilihannya dan peluang pelaburan dalam sektor Syariah.

Kesimpulan

Sebagai sebuah negara yang mempunyai jumlah populasi yang terbesar di dunia (2021), pelaburan saham patuh Syariah di Indonesia mempunyai potensi yang tinggi. Portal SyariahSaham merupakan sumber rujukan yang bernilai bagi mereka yang berminat dalam pelaburan saham patuh Syariah di Indonesia. Dengan menyediakan maklumat yang komprehensif, panduan dan analisis pasaran, SyariahSaham memperkukuh pengetahuan pelaburan berdasarkan prinsip-prinsip Syariah dan memperoleh hasil yang optimum.

Semoga pertemuan di antara pasukan iSaham dan SyariahSaham ini dapat membuka ruang kepada kolaborasi yang lebih erat pada masa hadapan. Bagi anda yang berminat untuk melabur di pasaran Indonesia, anda boleh melabur menggunakan akaun CDS CGS-CIMB. Untuk membuka akaun CDS CGS-CIMB di bawah rakan kongsi iSaham, anda boleh mendaftar melalui pautan di bawah.

Pautan:
Buka akaun CDS CGS-CIMB di bawah rakan kongsi iSaham


Syarikat Berkaitan Kayu yang Disenaraikan di Bursa Malaysia

Malaysia merupakan salah satu pemain penting dalam pasaran antarabangsa untuk produk kayu dan juga pengeksport perabot kayu terkemuka di dunia. Sektor berasaskan kayu di Malaysia telah menjadi salah satu
penyumbang utama
 kepada pertumbuhan ekonomi negara sepanjang dua dekad lalu.

Kenaikan harga komoditi baru-baru ini telah memberi manfaat kepada banyak pihak, termasuklah sektor kayu. Menurut Menteri Perusahaan, Perladangan dan Komoditi (KPPK), eksport kayu dan produk kayu
diramalkan meningkat dengan jumlah RM 24 bilion berbanding RM 22.74 bilion pada 2021
.

Tahukah anda, terdapat beberapa syarikat berkaitan kayu dan produk kayu disenaraikan di Bursa Malaysia? Penilaian ini disusun berdasarkan jumlah permodalanan pasaran syarikat.

Mieco Chipboard Berhad

Nama saham:
MIECO

Permodalan pasaran: RM 689 juta

Mieco Chipboard Berhad
 adalah sebuah syarikat yang terlibat dalam pembuatan, penjualan dan pemasaran papan serpai dan produk lain yang berkaitan di Malaysia, Hong Kong dan China. Syarikat ini telah diperbadankan pada tahun 1972 dan disenaraikan di Bursa Malaysia pada tahun 1998.

Mieco Chipboard Berhad menawarkan produk papan gentian kenaf dan papan partikel serta produk lain. Ia juga terlibat dengan penanaman semula hutan, penuaian, pengekstrakan, pembekalan dan pemerolehan kayu getah serta perdagangan dan pelaburan hartanah. Pada laporan kewangan terkini, Mieco Chipboard Berhad mencatatkan pendapatan sebanyak RM 134.81 juta serta keuntungan sebanyak RM 28.11 juta.

Gambar: Laporan Kewangan MIECO

Evergreen Fibreboard Berhad

Nama saham:
EVERGRN

Permodalan pasaran: RM 507 juta

Evergreen Fibreboard Berhad
, bersama-sama anak syarikatnya terlibat dalam pembuatan dan penjualan papan gentian beketumpatan sederhana, papan partikel dan perabot kayu di Malaysia, Indonesia, Thailand dan Singapura. Syarikat ini telah diperbadankan pada tahun 1992, memulakan operasinya pada Julai 1993 dan telah disenaraikan di Pasaran Utama Bursa Malaysia pada tahun 2004.

Produk syarikat, khususnya papan gentian, digunakan dalam pelbagai aplikasi seperti perabot, kotak pembesar suara dan pintu. Manakala papan partikel syarikat digunakan dalam pembinaan perabot rumah dan pejabat, rak dan kabinet dapur dan sebagainya. Pada laporan kewangan terkini, Evergreen Fibreboard Berhad mencatatkan pendapatan sebanyak RM 287.27 juta dan keuntungan sebanyak RM 16.52 juta.

Gambar: Laporan Kewangan EVERGRN

Subur Tiasa Holdings Berhad

Nama saham:
SUBUR

Permodalan pasaran: RM 330 juta

Subur Tiasa Holdings Berhad merupakan sebuah syarikat yang terlibat dalam pengekstrakan dan penjualan kayu balak, serta dalam pembuatan produk kayu bergergaji. Di samping itu, syarikat ini terlibat dalam pembalakan, pemasaran kayu balak dan kayu bergergaji. Syarikat ini disenaraikan di Pasaran Utama Bursa Malaysia pada tahun 1997 dengan berstatus bukan syariah.

Selain daripada kegunaan tempatan, kayu balak dan produk kayu syarikat dieksport ke lebih 20 negara di seluruh dunia. Pasaran eksport utama untuk kayu balak kebanyakkanya ke negara India, manakala Korea Selatan, Yaman, Jepun dan Indonesia ialah destinasi eksport penting untuk barangan kayu syarikat. Pada laporan kewangan terkini, Subur Tiasa Holdings Berhad mencatatkan pendapatan sebanyak RM 93.7 juta dan keuntungan sebanyak RM 30.42 juta.

Gambar: Laporan Kewangan SUBUR

HeveaBoard Berhad

Nama saham:
HEVEA

Permodalan pasaran: RM 274 juta

HeveaBoard Berhad
 merupakan sebuah syarikat disenaraikan di Pasaran Utama Bursa Malaysia pada Januari 2005. Syarikat ini terlibat dengan pengeluaran, perdagangan dan pengedaran pelbagai produk berasaskan papan partikel. Di segmen pembuatan syarikat, HEVEA memproses bahan mentahnya (kayu getah) sehingga menjadi produk akhir iaitu papan partikel. Sebahagian daripada papan partikel ini kemudiannya diproses untuk menghasilkan perabot sedia untuk dipasang (
ready-to-assemble
).

Proses Pembuatan syarikat. Gambar: HEVEA

HeveaBoard adalah salah satu peneraju pasaran dalam pengeluaran papan partikel, panel kayu yang dihasilkan daripada sisa kayu getah, manakala anak syarikatnya pula iaitu HeveaPac Sdn. Bhd. terlibat dalam pembuatan perabot
ready-to-assemble
. Laporan kewangan terkini HeveaBoard, menunjukkan peningkatan dalam pendapatan iaitu RM 115.75 juta dengan keuntungan RM 7.36 juta berbanding laporan suku sebelumnya.

Gambar: Laporan Kewangan HEVEA

WTK Holdings Berhad

Nama saham:
WTK

Permodalan pasaran: RM 247 juta

WTK ataupun
WTK Holdings Berhad
 adalah sebuah syarikat berasaskan perkayuan dan perladangan yang disenaraikan di Pasaran Utama Bursa Malaysia pada 2 Mei 1972. WTK beroperasi dalam 3 perniagaan utama iaitu perkayuan, perladangan dan
tape
. Di segmen kayu, syarikat ini terlibat dengan operasi
upstream
 iaitu penuaian kayu, penghutanan semula dan operasi
downstream
 khususnya

pemprosesan kayu .

Selain daripada penggunaan tempatan, produk kayu syarikat termasuk kayu balak dan papan lapis dieksport ke pelbagai negara, terutamanya Jepun dan India. Berdasarkan laporan kewangan terkini, WTK menunjukkan penurunan dalam pendapatan iaitu RM 99.25 juta. Penurunan ini disebabkan oleh pengeluaran balak yang lebih rendah terhasil daripada keadaan cuaca yang kurang baik dan kelewatan penghantaran eksport papan lapis yang tidak dijangka.

Gambar: Laporan Kewangan WTK

Selain daripada syarikat-syarikat ini, terdapat juga syarikat lain yang berkaitan dengan perkayuan yang tidak dinyatakan. Antaranya ialah Dominant Enterprise Berhad (
DOMINAN
), Focus Lumber Berhad (
FLBHD
), Annum Berhad (
ANNUM
), dan pelbagai lagi. Senarai penuh syarikat terlibat ini boleh dilihat di
sektor kayu
 iSaham.


Syarikat Berkaitan Penjagaan dan Perhiasan Diri di Bursa Malaysia

Apabila kita melangkah ke kompleks membeli-belah pastinya akan kelihatan beberapa kedai yang menjual barangan penjagaan dan perhiasan diri. Ia melibatkan pakaian, barangan kecantikan, cermin mata dan pelbagai lagi. Tidak kiralah sama ada golongan kaum hawa atau kaum adam penjagaan dan perhiasan diri sentiasa diutamakan agar kelihatan kemas serta menawan. Tanpa kita sedari barangan yang kita beli dari rangkaian kedai di kompleks membeli-belah ini, sebenarnya ada disenaraikan dalam pasaran saham Bursa Malaysia.

Penjagaan Kecantikan

Innature
 adalah sebuah syarikat yang terlibat dalam perniagaan kosmetik dan produk penjagaan diri yang memasarkan jenama The Body Shop dan Natura. Bukan setakat di pasarkan di negara Malaysia, malah ke beberapa buah negara di Asia Tenggara seperti Kemboja dan Vietnam. Produk ini boleh dimiliki melalui platform e-dagang seperti Hermo, Tiki, Lazada dan Shopee.

Dalam laporan kewangan (QR) baru-baru ini iaitu pada bulan Ogos yang lalu, syarikat Innature mencatatkan pendapatan sebanyak RM 27.91 juta dan keuntungan sebanyak RM 1.44 juta. Pendapatan ini sedikit menurun berbanding suku yang sama pada tahun 2020 (YoY) iaitu sebanyak RM 31.43 juta dan keuntungan RM 3.13 juta.

Salah satu rangkaian perniagaan yang dimiliki oleh Innature. Gambar:
Innature

Pakaian dan beg tangan

Padini

Sebut sahaja
Padini
, pasti ramai rakyat Malaysia pernah melihat atau memasuki kedai ini di kompleks membeli belah. Bukan itu sahaja, Padini juga memiliki rangkaian kedai pakaian Brands Outlet dan Vincci. Kedua-dua kedai ini kebiasaanya menjadi tumpuan orang ramai apabila jualan murah dilaksanakan.

Padini pada asalnya ditubuhkan tahun 1971 yang pada ketika itu menjalankan perniagaan berasaskan pakaian wanita. Setelah berkembang selama beberapa tahun, Padini mempunyai jenama pakaian sendiri seperti Padini , Seed, Padini Authentic, PDI, Miki, Vincci dan pelbagai lagi. Keseluruhannya, Padini mempunyai 140 cawangan kedai di Malaysia dan berkembang ke pasaran luar negara seperti Kemboja, Indonesia, Qatar, Bahrain, Brunei, Oman, Qatar, Thailand dan Emiriah Arab Bersatu.

Selain itu, terdapat juga beberapa syarikat berkaitan perniagaan pakaian yang didagang di Bursa Malaysia, seperti:

Cheetah

Kamdar

Gambar:
Padini

Bonia

Bagi golongan kaum hawa beg tangan adalah salah satu aksesori wajib untuk dibawa kemana-mana terutamanya ketika menghadiri majlis yang penting. Tak lengkap rasanya kalau kita tidak menyebut jenama beg terkenal iaitu Bonia. Mungkin ada yang tidak tahu, Bonia merupakan jenama yang berasal dari Malaysia yang mengambil inspirasi dari Itali yang ditubuhkan pada tahun 1974.

Syarikat
 Bonia
 mempunyai hampir 1,200 cawangan jualan dan 185 butik di seluruh negara termasuklah Singapura, Malaysia, China, Jepun, Australia, Kuwait, Arab Saudi dan pelbagai lagi. Bonia bukan sahaja menyediakan barangan untuk kaum hawa, malah untuk kaum lelaki juga. Bonia mula disenaraikan dalam pasaran saham Bursa Malaysia sekitar tahun 1994.

Gambar:
Bonia

Barang Kemas

Kalau kita bincang mengenai barang kemas, hampir kesemua kaum hawa meminati dan memilikinya. Wanita dan barang perhiasan memang tidak dapat dipisahkan ibarat irama dan lagu. Kedai emas ini akan dipenuhi terutamanya ketika harga emas semasa menurun. Bukan setakat memiliki barang perhiasan, malah kedai emas ini juga menjual jongkong emas mengikut berat. Pembelian ini dikatakan sebagai aset pada hari tua. Namun, tahukah anda terdapat beberapa syarikat berkaitan emas yang didagangkan di Bursa Malaysia?

Poh Kong

Poh Kong
 mula menjalankan perniagaan barang kemas sekitar tahun 1976 yang pada ketika itu cawangan pertama mereka adalah di Petaling Jaya. Poh Kong mula mengorak langkah dalam industri barang kemas dengan menyenaraikan syarikat di Bursa Malaysia pada tahun 2004. Kini Poh Kong mempunyai kedai pembuatan barang kemas sendiri di Shah Alam dan memiliki hampir 100 cawangan di seluruh Malaysia.

Gambar:
Poh Kong

Tomei (NS)

Tomei
 mula memasuki pasaran Bursa Malaysia sekitar tahun 2006. Ia menjalankan perniagaan berkaitan barang kemas yang memiliki hampir 48 rangkaian kedai di seluruh Malaysia. Namun, syarikat ini dikategorikan sebagai tidak patuh syariah (NS) dalam pasaran Bursa Malaysia.

Antara produk barang kemas yang dikeluarkan oleh Tomei. Gambar:
Tomei

Zhulian

Apabila kita sebut je
Zhulian
, pastinya kita akan mengingati katalog yang berwarna hijau yang dimiliki oleh golongan ibu kita pada masa dahulu. Namun syarikat Zhulian bukan sahaja menjual barang kemas, malah mereka juga menjalankan perniagaan pelbagai barangan. Antara produknya adalah barangan kelengkapan dapur, penapis air, serbuk pencuci, barangan penjagaan diri dan banyak lagi.

Syarikat ini disenaraikan di Pasaran Utama Bursa Malaysia pada 27 April 2007 dan ditubuhkan sekitar tahun 1989 oleh En Teoh Beng Seng. Zhulian semakin berkembang di Malaysia, Thailand, Indonesia dan Myanmar.

Salah satu ibu pejabat syarikat Zhulian. Gambar:
Zhulian

Mata

Mata merupakan salah satu organ badan yang paling penting yang perlu dijaga setiap masa supaya ia berfungsi dengan baik. Namun bagi masyarakat yang mempunyai masalah rabun penglihatan sama ada dekat atau jauh, perlulah memakai cermin mata atau kanta lekap. Kini terdapat pelbagai jenis cermin mata yang ditawarkan mengikut saiz dan design mengikut kesesuaian diri kita. Terdapat dua syarikat yang berkaitan perkhidmatan dan penjagaan mata didagangkan di pasaran saham.

Optimax

Optimax
merupakan sebuah syarikat yang baru sahaja disenaraikan melalui IPO pada bulan Ogos 2020. Pada hari pertama penyenaraian di Bursa Malaysia, ia mencatatkan kenaikan hampir 100 peratus dan mencapai paras tertinggi pada harga RM 0.76. Ketika artikel ini ditulis, Optimax mencatatkan harga pada paras RM 1.29.

Gambar:
holidayhealth

Umumnya, Optimax adalah syarikat yang menjalankan perniagaan berasaskan perkhidmatan penjagaan dan rawatan mata seperti
cataract, glaucoma, dry eyes,
 dan
lasik
. Sejak ditubuhkan selama 26 tahun iaitu pada tahun 1995, Optimax mempunyai hampir 300,000 pesakit yang terdiri daripada pesakit tempatan dan antarabangsa seperti Indonesia, Filipina, Singapura, Thailand, Australia, Jepun dan lain-lain negara.

Focus Point

Focus Point
 adalah satu-satunya syarikat yang melibatkan kedai rangkaian runcit optik yang disenaraikan di Bursa Malaysia. Selain itu, ia juga diiktiraf dalam Malaysia Book of Record sebagai kedai rangkaian runcit optik terbesar di Malaysia dengan mempunyai 180 cawangan di seluruh negara. Focus Point menyediakan pelbagai jenama bingkai cermin mata mengikut cita rasa pelanggan mereka. Rangkaian kedai Focus Point dijenamakan seperti Focus Point, Focus Point Signature, Focus Point Concept Store, Whoosh, Opulence, Eyefont, dan Solariz.

Gambar:
Focus Point

Kesimpulan

Dari segi ekonomi, apabila rakyat Malaysia berbelanja barangan dari pasaran tempatan, secara tidak langsung dapat meningkatkan kuasa beli pengguna dan juga ekonomi negara. Oleh itu, jadilah rakyat Malaysia yang bangga dengan barangan buatan Malaysia.


Syarikat Gergasi dan Kenderaan Elektrik Mereka

Menjelang abad ke-21 jenama syarikat automotif terkemuka berlumba-lumba untuk menghasilkan kenderaan elektrik. Perubahan ini dikatakan mampu mengurangkan karbon yang dikeluarkan daripada kenderaan bahan petroleum dan diesel. Industri automotif akan menunjukkan perubahan ketara sekiranya kereta elektrik dapat dikormesialkan besar-besaran dan mengurangkan kereta konvensional.

Tesla

Pada tahun 2008, Tesla Motors secara rasminya melancarkan model pertama yang dikenali Tesla Roadster. Model ini dijual sekitar $110,000 dan terjual sebanyak 2400 unit sepanjang pengeluaran dihasilkan. Model pertama inilah bermulanya titik permulaan Tesla maju ke hadapan. Kini dengan keupayaan teknologi berkualiti, Tesla semakin berkembang dengan melebarkan pasaran di Asia dan Eropah seperti China, India, Jerman, Belanda dan lain-lain. Antara model Tesla mendapat sambutan seperti Model 3, Model S dan Model X.

Kekuatan Tesla bukan sahaja dalam bidang penghasilan kenderaan elektrik, malah dalam penghasilan bateri sebagai sumber tenaga kenderaan. Tidak hairanlah Tesla telah memperkenalkan bateri elektrik (EV) baharu yang dikenali sebagai "Tables'. Bateri ini mampu menyimpan 6 kali lebih banyak tenaga elektrik dan mengurangkan kos sebanyak 14% kilowatt per jam.

Gambar: Tesla Motors

Toyota

Jika dilihat Toyota merupakan salah satu sektor automotif paling berdaya saing dalam setiap jenis pengeluaran kenderaan. Model Prius generasi pertama yang berkonsepkan kenderaan elektrik mula diperkenalkan peringkat global sekitar tahun 1997. Sepanjang tempoh berkenaan model ini telah terjual sebanyak 15 juta unit di seluruh dunia.

Toyota telah memperkemaskan dan meningkatkan prestasi, penggunaan minyak serta kecekapan emisi dengan platform Toyota New Global Architecture (TNGA) terhadap model baru hibrid elektrik. Bermula awal tahun 2020, Toyota mula mempergiatkan dan penyelidikan terhadap pengunaan sepenuhnya kenderaan elektrik. Model yang dijangkakan iaitu Toyota Mirai yang menggunakan sistem enjin hydrogen dalam kategori
fuel cell electric vehicle (FCEV) .

Gambar: Toyota Mirai (Fullcellworks.com)

Hyundai Motor

Hyundai mengamalkan satu polisi iaitu pemanduan biru dengan membangunkan teknologi berkualiti berkaitan penjagaan alam sekitar dan dalam masa sama, mengurangkan pencemaran dalam sektor automotif. Tidak hairanlah syarikat terkemuka dari Korea Selatan ini telah diiktiraf sebagai pengeluar pertama menawarkan kepada pelanggan sistem eko-teknologi termasuk model "Blue Drive" di semua barisan kenderaan termasuk model IONIQ.

Model IONIQ bermaksud gabungan ion dan unique semasa pengumuman Projeq IONIQ. Hyundai telah menlancarkan model ini sekitar tahun 2016, satu-satunya model di dunia mempunyai rangkaian elektrikfikasi iaitu hibrid elektrik (HEV), hibrid plug-in (PHEV) dan elektrik bateri (EV).

Gambar: Hyundai IONIQ

Nissan

Nissan Leaf mula diperkenalkan di Jepun dan Amerika Syarikat pada tahun 2010. Model ini merupakan kenderaan elektrik pertama keluaran Nissan yang menggunakan bateri elektrik (BEV) sebagai bahan kuasa. Apa yang menariknya, Nissan Leaf merupakan kenderaan (BEV) elektrik pertama mengatasi rekod jualan 400,000 unit terjual sepanjang pengeluaran dihasilkan.

Gambar: Nissan Leaf generasi kedua tahun 2017

BYD

BYD merupakah salah satu pemain utama syarikat gergasi China yang bersaing dengan syarikat automotif terkemuka dalam pembuatan kenderaan elektrik. BYD juga pernah terlibat dalam pembekalan bateri lithium kepada Motorola dan Nokia. Apa yang menariknya, "Warren Buffet" juga melabur sebanyak $225 juta pegangan saham BYD pada tahun 2008 sehingga sekarang. Pada Ogos tahun 2015 jualan model BYD Qin telah berjaya mengatasi jualan Tesla model S dan Nissan Leaf dalam segmen kenderaan elektrik dunia.

Gambar : Model terkini kenderaan elektrik BYD Han (carscoops.com)

Apple

Siapa sangka dari sebuah syarikat yang menghasilkan teknologi cip pemprosesan dan dikenali dengan beberapa model seperti iPhone dan Mac telah mula mengorak langkah untuk menghasilkan kenderaan elektrik. Perkara ini bukan rahsia lagi, apabila Apple sendiri telah merancang menjalinkan kerjasama dengan syarikat Hyundai Motors dan Kia menjelang bulan Mac 2021.

Kenderaan elektrik ini dijangka memulakan pengeluaran sekitar tahun 2024 di Amerika Syarikat. Apa yang menarik, projek yang dikenali sebagai Titan telah menjalinkan pembangunan kenderaan sejak tahun 2014 di bawah pengurusan Tim Cook. Kerjasama ini akan memudahkan Apple untuk memasarkan kenderaan elektrik secara global.

Gambar: elektrek.co

Dyson

Awal tahun 2014, Dyson telah berhasrat menghasilkan penyelidikan kenderaan elektrik dengan komitmen pelaburan (RM11.83 billion) melibatkan 500 orang pekerja. Syarikat ini lebih dikenali dengan produk pembersihan dan produk vakuum. Namun, bukan semua syarikat mampu menghasilkan kenderaan elektrik yang melibatkan pelaburan yang besar.

Projek ini akhirnya menemukan titik noktah apabila pengasasnya Sir James Dyson menamatkan projek EV pada bulan Oktober 2019 disebabkan tidak mampu bersaing dengan syarikat syarikat besar. Disebalik itu, Dyson telah meneruskan usaha untuk membangunkan teknologi bateri kenderaan elektrik.

Gambar : Model kenderaan elektrik dyson


Syarikat Komoditi Kelapa Sawit yang Disenaraikan di Bursa Malaysia

Pasaran komoditi kelapa sawit merupakan salah satu penyumbang utama pertumbuhan ekonomi Malaysia. Pada tahun 2021, harga buah tandan segar (BTS) sawit telah mencapai harga tertinggi dalam sejarah, iaitu
melebihi RM 1,000 satu tan
. Selain itu, harga minyak sawit mentah (MSM) juga mencecah RM 5,430/ tan pada tahun 2021, iaitu harga tertinggi dalam sejarah industri sawit Malaysia.

Tahukah anda, terdapat beberapa buah syarikat berkaitan komoditi kelapa sawit yang disenaraikan di Bursa Malaysia? Penilaian ini disusun mengikut jumlah permodalan pasaran (
market capitalization
) syarikat tersebut.

Sime Darby Plantation Berhad

Nama saham -
SIMEPLT

Permodalan pasaran - RM 25.93 bilion

Pasaran - Utama

Sime Darby Plantation Berhad
 merupakan salah satu daripada lima bahagian teras daripada Sime Darby Group. Ia mewakili cabang daripada perniagaan peladangan dan pertanian. Melalui pengasingan ini, Sime Darby Plantation disenaraikan di Bursa Malaysia pada 30 November 2017 melalui nama saham SIMEPLT.

Sime Darby Plantation mempunyai jumlah simpanan tanah seluas 342,408 hektar dengan kawasan tanaman kelapa sawit seluas 298,965 hektar. 82.6% daripadanya adalah pokok matang. Syarikat ini memiliki 123 ladang kelapa sawit di Semenanjung Malaysia, Sabah dan Sarawak. Pada laporan kewangan terkini, Sime Darby Plantation mencatatkan pendapatan sebanyak RM 5.06 bilion serta keuntungan sebanyak RM 610 juta.

Gambar: Laporan Kewangan (QR)

IOI Corporation Bhd

Nama saham -
IOICORP

Permodalan pasaran - RM 23.69 bilion

Pasaran - Utama

IOI Corporation Berhad merupakan pemain dalam industri minyak sawit terlibat dalam pasaran domestik dan global. Syarikat ini dikenali sebagai IOICORP yang disenaraikan dalam Pasaran Utama Bursa Malaysia. Perniagaan minyak sawit IOI meliputi peringkat
upstream
 perladangan di Malaysia dan Indonesia. Selain itu ia juga terlibat pada peringkat
downstream
 seperti
refining, oleochemicals dan specialty oils and fats.

IOI mempunyai 96 estet, 15 kilang kelapa sawit dan 4 pusat penyelidikan pembangunan (R&D) di seluruh negara Malaysia dan Indonesia. Jumlah kawasan tanaman mereka melibatkan 178,105 hektar melibatkan Sabah dan Sarawak (112,824 hektar), Semenanjung Malaysia (42,968 hektar) dan Indonesia (21,134 hektar). D
i mana 81% dikategorikan sebagai pokok matang. Purata umur pokok sawit adalah 13.5 tahun.
Pada laporan kewangan terkini, IOICORP mencatatkan pendapatan sebanyak RM 3.63 bilion serta keuntungan sebanyak RM 277.6 juta.

Gambar: Laporan Kewangan IOICORP

Kuala Lumpur Kepong Bhd

Nama saham -
 KLK

Permodalan pasaran - RM 23.11 bilion

Pasaran - Utama

Kuala Lumpur Kepong Berhad
 merupakan sebuah syarikat disenaraikan di Pasaran Utama Bursa Malaysia dengan mencatatkan permodalan pasaran sekitar RM 23.11 bilion. Syarikat ini terlibat dalam 3 aktiviti perniagaan iaitu perladangan,
oleochemical
, dan hartanah.

Lokasi penanaman kelapa sawit KLK di Malaysia. Gambar: KLK.

KLK adalah antara salah satu syarikat terbesar di Malaysia dengan keluasan tanah hampir 300,000 hektar di seluruh Malaysia (Semenanjung dan Sabah), Indonesia (Pulau Belitung, Sumatera, Kalimantan) dan Liberia. Dari segi taburan geografi kira-kira 54% keluasan ladang di Indonesia, 40% di Malaysia dan 6% di Liberia. Berdasarkan laporan kewangan, KLK mencatat pendapatan RM 5.9 bilion dan keuntungan sebanyak RM 625.8 juta.

Gambar: Laporan Kewangan KLK

United Plantations Berhad

Nama saham -
UTDPLT

Permodalan pasaran - RM 5.8 bilion

Pasaran - Utama

Pada awalnya, United Plantation merupakan sebuah syarikat perladangan Malaysia-Denmark yang diasaskan pada tahun 1906. Syarikat ini menjalankan penanaman kelapa sawit dan kelapa. Ia melibatkan keluasan tanaman sebanyak 51,000 hektar yang meliputi Malaysia (80%) dan Indonesia (20%) serta mempunyai sebanyak 6500 orang kakitangan.

United Plantation mempunyai anak syarikat iaitu Unitata Berhad bertanggungjawab dalam pengeluar premium minyak sawit,
palm kernel oil
dan
derivatives.
Antara produk UNITATA berkaitan kelapa sawit ditapis seperti minyak sawit ditapis, palm olein, palm sterin, palm kernel oil, dan palm kernel stearin. Selain itu, syarikat ini juga menjalinkan kerjasama dengan syarikat Fuji Oil dalam pemprosesan minyak sawit mentah bermutu tinggi. Kerjasama ini dikenali sebagai UNIFUJI.

Gambar: Laporan Kewangan UTDPLT

Felda Global Ventures Holding Berhad

Nama saham -
FGV

Permodalan pasaran - RM 5.4 bilion

Pasaran - Utama

FGV ataupun
Felda Global Ventures Holding Berhad
 merupakan sebuah perniagaan berasaskan pertanian yang disenaraikan di Pasaran Utama Bursa Malaysia pada 28 Jun 2012. Syarikat ini memfokuskan 3 sektor perniagaan iaitu perladangan, gula dan logistik. Dari segi perladangan kelapa sawit, ia terlibat dalam proses
upstream
 dan
downstream
.

Produk keluaran FGV. Gambar: FGV

Pada peringkat
upstream,
FGV mempunyai keluasan tanah perladangan seluas 439,275 hektar di Malaysia dan Indonesia yang menghasilkan 3 juta tan CPO setahun. Dari sudut geografi negara Malaysia (416,697 hektar) dan Indonesia (22,578 hektar). FGV mempunyai sekitar 197 estet di Selangor, Perak, Pahang, Negeri Sembilan, Johor, Terengganu, Kelantan, Sabah dan Sarawak. Manakala, di Indonesia mempunyai 5 estet yang terletak di Kalimantan Tengah dan Barat.

Gambar: Laporan Kewangan FGV

Selain daripada syarikat-syarikat ini, terdapat juga syarikat lain yang terlibat dengan komoditi kelapa sawit yang tidak dinyatakan. Antaranya ialah, Genting Plantation (
GENP
), TH Plantation (
THPLANT
), Sarawak Plantation (
SWKPLNT
) dan bermacam-macam lagi. Senarai penuh syarikat terlibat ini boleh dilihat di
sektor plantation
iSaham.


Syarikat Konglomerat Terkenal dalam Dunia Perniagaan

Apa itu Konglomerat?

Perniagaan konglomerat merupakan syarikat utama yang memiliki beberapa anak syarikat yang terlibat dalam pelbagai industri perniagaan. Syarikat-syarikat konglomerat ini adalah syarikat yang besar, justeru membolehkan mereka untuk memasuki pasaran industri pelbagai. Terdapat juga segelintir syarikat konglomerat yang bukan sahaja memiliki syarikat tertentu, malah membentuk keseluruhan buruh dan rantaian bekalan untuk produk-produk syarikat tersebut.

Perniagaan konglomerat merupakan syarikat utama yang memiliki beberapa syarikat kecil

Secara ringkasnya, perniagaan konglomerat ini ialah syarikat utama yang memiliki beberapa syarikat kecil, dan juga di dalam industri pelbagai. Syarikat-syarikat kecil di bawah syarikat konglomerat ini beroperasi secara sendiri, namun, mereka perlu melaporkan kepada syarikat utama.

Bagaimana syarikat dianggap konglomerat?

Syarikat boleh dianggap sebagai konglomerat dengan pelbagai cara, antaranya melalui pemerolehan syarikat-syarikat kecil, perkembangan syarikat melalui pengstrukturan dan penyusunan semula syarikat utama, serta penerusan perniagaan keluarga atau perniagaan turun-temurun ke dalam sektor atau industri berbeza.

Syarikat konglomerat boleh terjadi melalui pemerolehan, perkembangan syarikat dan penerusan perniagaan.

Syarikat konglomerat ini terdapat di serata dunia, dan nama syarikat-syarikat ini juga kebanyakannya dikenali ramai.

Syarikat konglomerat terkenal di dunia

Syarikat konglomerat ini kebiasaannya adalah syarikat gergasi yang dikenali ramai. Kebanyakan negara juga mempunyai syarikat konglomerat tersendiri. Antara syarikat konglomerat yang terkenal adalah:

1. Amerika Syarikat

Amerika Syarikat adalah 'rumah' kepada syarikat-syarikat gergasi seperti Nike, 3M, AT&T dan lain-lain. Jadi, tidak hairanlah negara ini merupakan salah satu negara yang mempunyai banyak syarikat konglomerat. Antaranya ialah Johnson & Johnson, The Walt Disney Company, dan Berkshire Hathaway.

2. Korea Selatan

Di Korea Selatan, 'chaebol' merupakan perniagaan konglomerat yang diuruskan dan dikawal oleh sesuatu individu atau sesebuah keluarga. Kebanyakan
chaebol
 adalah perniagaan yang diwarisi turun-temurun. Perniagaan
chaebol
 yang besar dan dikenali ramai adalah seperti Samsung, Hyundai dan LG.

3. Jepun

Berbeza pula di Jepun, perniagaan konglomerat diwakili oleh 'keiretsu' dan 'zaibatsu'.
Keiretsu
 merupakan hubungan perniagaan dan pemegang saham. Dalam erti lain,
keiretsu
 adalah sebuah kumpulan perniagaan.

Manakala
zaibatsu
 pula merupakan sebuah perniagaan konglomerat milik keluarga pada zaman empayar Jepun. Antara syarikat-syarikat konglomerat yang terkenal di Jepun adalah seperti Mitsui, Yamaha, dan juga Nintendo.

4. Malaysia

Negara kita juga tidak terkecuali dari memiliki perniagaan konglomerat. Syarikat
Axiata
 dan
Petronas
 adalah antara syarikat konglomerat yang dikenali ramai. Selain itu, terdapat juga syarikat konglomerat yang juga merupakan perniagaan milik keluarga seperti
Berjaya Group
 dan
IOI Group
.

Rumusan

Setiap jenis perniagaan mempunyai risiko tersendiri, tidak kira lah sama ada syarikat kecil, ataupun syarikat konglomerat. Seandainya anda ingin melabur ke dalam mana-mana perniagaan konglomerat tertentu, pastikan anda membuat kajian dengan mendalam terlebih dahulu sebelum membuat apa-apa keputusan pelaburan.


Syarikat Stesen Minyak yang Bertapak di Malaysia

Petroleum merupakan salah satu keperluan dalam penggunaan pengangkutan di dunia. Di Malaysia terdapat beberapa bahan api dan gas yang ditawarkan di stesen minyak seperti diesel, minyak RON97, minyak RON95 dan gas LPG. Sepanjang kewujudan stesen minyak di Malaysia telah berlakunya beberapa perubahan penjenamaan semula beberapa buah nama stesen minyak. Dahulu adanya stesen minyak seperti Projet, Esso, Mobil dan BP.

Stesen Minyak Utama

Petronas

Petronas merupakan singkatan bagi Petroleum Nasional Berhad adalah sebuah syarikat minyak dan gas multinasional negara Malaysia yang ditubuhkan pada tahun 1974. Pada 5 Jun 1979, Petronas telah mengorak langkah dengan memperkenalkan tiga buah stesen minyak pertama.

Stesen ini diperkenalkan pada ketika itu untuk mengatasi kekurangan minyak tanah dan diesel. Tiga stesen minyak tersebut terletak di Jalan Enggang Datuk Keramat, Jalan Kepong dan Jalan SS 3/39 berhampiran kawasan perdagangan bebas Sungai Way-Subang. Di sinilah bermulanya titik permulaan Petronas mengembangkan rangkaian stesen minyak ke seluruh negara Malaysia.

Dalam pasaran saham, syarikat Petronas mempunyai 3 jenis saham yang didagangkan di Bursa Malaysia. Antaranya, Petronas Dagangan Bhd (
PETDAG
) Petronas Chemicals Group Berhad (
PCHEM
), dan Petronas Gas Bhd (
PETGAS
).

Gambar:
Bloomberg

Shell

Shell
 mula diperkenalkan di Malaysia sekitar 125 tahun yang lalu dengan melibatkan pelbagai kepakaran petroleum. Stesen minyak Shell menawarkan pelbagai jenis bahan api petrol dan diesel yang bermutu tinggi. Antaranya, Shell FuelSave 95, Shell V-Power 97, Shell V-Power Racing, Shell FuelSave Diesel dan Shell FuelSave Diesel Euro 5.

Setiap tahun Shell akan memperkenalkan pelbagai jenis kereta permainan tidak kira koleksi dari Ferrari, Lego atau Truk. Pengenalan ini berupaya menarik pelanggan terutamanya bagi pengumpul tegar koleksi kereta permainan dari Shell dengan menebusnya melalui pembelian minyak kenderaan.

Pada mulanya, syarikat Shell pernah didagangkan melalui pasaran saham di Bursa Malaysia. Namun penghujung tahun 2016, syarikat Malaysia Hengyuan International Limited (MHIL) telah membeli pegangan saham Shell sebanyak 51% bersamaan USD 66.3 juta. Oleh sebab itu, berlaku penjenamaan semula dengan menukar nama dari Shell Refining Company kepada
Hengyuan Refining Company Berhad
. Penukaran ini menyebakan nama saham Shell ditukarkan kepada
HENGYUAN
.

Gambar:
Shell

Petron

Petron
merupakan syarikat minyak yang dikenali sebagai Petron Malaysia Refining & Marketing Bhd. Nama Petron mula digunapakai selepas penjenamaan semula nama Esso Malaysia Berhad (EMB) pada Julai tahun 2012. Pertukaran ini menyebabkan semua stesen minyak Esso di Malaysia digantikan dengan nama stesen minyak Petron. Kesemua anak syarikat juga ditukarkan nama kepada Petron Fuel International Sdn Bhd (dahulu dikenali sebagai ExxonMobil Malaysia Sdn Bhd dan Petron Oil (M) Sdn Bhd (ExxonMobil Borneo Sdn Bhd).

Perstrukturan ini berlaku apabila syarikat San Miguel Corporation, Petron Corporation mengambil alih perniagaan hiliran (
downstream
) ExxonMobil pada Januari 2012. Kini, Petron Malaysia adalah syarikat ketiga terbesar dan pemain industri utama downstream di Malaysia. Dalam pelaburan saham, syarikat Petron didagangkan atas nama
PETRONM
 di Bursa Malaysia.

Gambar:
Petron

Caltex

Caltex
 merupakan stesen minyak dan penjenamaan yang dimiliki sepenuhnya oleh
Chevron Corporation
. Di Malaysia ia diuruskan oleh anak syarikat Chevron iaitu Chevron Malaysia Limited. Syarikat ini mempunyai hampir 420 stesen minyak Caltex di Semenanjung Malaysia yang menawarkan bahan api seperti Premium 95 Techron, Premium 97 Techron, Caltex Diesel Techron D dan Caltex Power Diesel (Euro5). Techron adalah nama paten yang digunakan di stesen minyak Caltex.

Caltex mula bertapak dan menjalankan operasi perniagaan pada tahun 1937 yang dikenali sebagai Malaya dengan memasarkan minyak pelincir dari pejabatnya di Singapura. Caltex Oil (Malaya) Ltd telah diperbadankan pada tahun 1959 dan sekali namanya ditukar pada tahun 1965 kepada Caltex Oil Malaysia Limited. Menjelang tahun 2001, berlakunya penggabungan antara Chevron dan Texaco. Pada tahun 2006, Chevron Malaysia Limited diperkenalkan dengan menggantikan nama Caltex Oil Malaysia Limited.

Gambar:
Caltex

BHPetrol

Boustead
 melalui anak syarikat iaitu Boustead Petroleum Marketing Sdn Bhd merupakan pemegang saham utama dalam
 BHP Petroleum
. Sebelum ini syarikat BHPetrol dimiliki oleh syarikat BP sehingga tahun 2004, namun syarikat BP telah mengundurkan diri dalam pasaran industri peruncitan petroleum Malaysia. BHPetrol mempunyai sekitar 400 rangkaian stesen minyak di seluruh negara Malaysia yang menjual bahan api pelincir dan produk Gas Petroleum Cecair (LPG).

Jika dilihat dalam pasaran saham, Boustead didagangkan dalam 3 jenis nama saham berlainan. Perbezaan ini disebabkan syarikat Boustead terlibat dalam pelbagai industri. Antaranya adalah Boustead Holdings Berhad (
BSTEAD
), Boustead Plantation Berhad (
BPLANT
) dan Boustead Heavy Industries Corp (
BHIC
)

Gambar:
BHPETROL

Lain-lain stesen minyak

Five

Five Petroleum Malaysia Sdn Bhd (
Five
) adalah sebuah syarikat peruncitan minyak tempatan mula diperkenalkan dengan melancarkan stesen minyak Five dalam pasaran Malaysia pada awal tahun 2020. Stesen minyak pertama Five terletak di Kalumpang, Selangor. Pembukaan ini seiring dengan pengenalan kedai serbaneka Woo Mart dan minyak Ultimaxx. Syarikat ini diuruskan oleh Seng Group yang mempunyai pengalaman dalam dunia perniagaan runcit petrol selama lima dekad.

Melalui kenyataan media, untuk memastikan penawaran minyak berkualiti Five telah menjalinkan kerjasama pembekalan dengan Petronas untuk memenuhi standard kualiti tinggi. Five menyasarkan untuk mengembangkan lagi jumlah rangkaian stesen minyak pada masa hadapan.

Gambar:
5 Petrol

Buraqoil

Buraqoil
 adalah sebuah syarikat yang dimiliki sepenuhnya oleh IPTB Sdn Bhd merupakan syarikat milik penuh Zaiyadal Keluarga Sdn Bhd (ZKSB) melalui cabang pelaburan 80% bahagian ekuiti syarikat dan 20% dimiliki secara langsung oleh ZKSB. Ia membawa konsep "
Your Community Station"
 yang bermaksud stesen komuniti anda. Oleh sebab itulah, stesen minyak mini Buraqoil menumpukan kawasan luar bandar dan pinggir bandar di 9 buah negeri yang melibatkan produk petroleum Buraqoil (Ron 95 dan Diesel B7). Negeri yang terlibat adalah seperti Perlis, Kedah, Pulau Pinang, Perak, Kelantan, Pahang, Terengganu, Sabah dan Sarawak.

Stesen ini sama sahaja seperti stesen minyak yang lain, cumanya dalam skala yang lebih kecil dari segi modal permulaan, tapak perniagaan dan saiz stesen. Ia dipanggil stesen mini serta menyenangkan penduduk luar bandar terutamanya bagi golongan nelayan atau petani untuk mendapatkan keperluan bahan api. Buraqoil juga menerima jalinan kerjasama dengan UMW M&E Sdn Bhd, anak syarikat milik penuh Kumpulan UMW untuk mengembangkan rangkaian pengedaran luar bandar. Kini, Buraqoil mempunyai hampir 150 stesen minyak mini.

Gambar:
Buraqoil

Petros

Petros
 merupakan singkatan kepada Petroleum Sarawak Berhad yang dimiliki oleh kerajaan negeri Sarawak. Pembinaan stesen ini dilaksanakan oleh SEDC Energy Sdn Bhd (SEDC Energy). Stesen pertama Petros dibina terletak di Darul Hana, Kuching, Sarawak. Dalam masa empat tahun akan datang. Petros merancang membina empat buah stesen minyak yang terletak di Miri, Sri Aman, Bintulu dan Sibu.

Apabila stesen minyak Petros siap dibina, ia akan menjadikan Sarawak negeri pertama di Malaysia memiliki stesen minyak sendiri. Apa yang menariknya, Petros akan dilengkapi dengan kemudahan isi minyak bahan bakar konvensional, pengecasan kenderaan elektrik dan pengisian bahan bakar hidrogen. Stesen ini akan memberi manfaat kepada penggunaan kenderaan EV yang semakin mendapat perhatian dalam dunia pengangkutan.

Rujukan

Utusan

UKAS


Syarikat Terkemuka Delisted dari Bursa Malaysia

Dalam Bursa Malaysia terdapat pelbagai syarikat didagangkan melibatkan hampir 1,000 buah saham. Saham ini meliputi pelbagai sektor seperti, komunikasi, kewangan, teknologi, pengangkutan dan lain-lain. Apabila sesuatu saham mengalami kerugian dalam laporan kewangan, saham tersebut akan disenaraikan sebagai PN17 untuk syarikat dalam pasaran utama (main market) dan GN3 untuk syarikat dalam pasaran ACE. Sampai satu tahap syarikat tersebut berkemungkinan akan delisted daripada Bursa Malaysia. Mari kita perhatikan saham-saham yang telah delisted dalam Bursa Malaysia.

MAS

Industri penerbangan merupakan salah satu aspek yang penting dalam nadi perhubungan udara ke negara lain. Dalam negara Malaysia, terdapat beberapa syarikat penerbangan seperti MAS, AirAsia dan lain-lain. Syarikat MAS mula ditubuhkan sejak tahun 60-an dan saban tahun MAS mengalami jatuh bangun dari segi aspek kerugian, peningkatan operasi dan tragedi kemalangan sehingga menggemparkan dunia.

Setelah beberapa tahun didagangkan di Bursa Malaysia, akhirnya MAS dinyahsenaraikan apabila Khazanah membeli pegangan saham sebanyak RM 1.38 bilion bersamaan RM 0.27 sesaham. Langkah ini bertujuan untuk mengelakkan MAS Airline dari mengalami kerugian dan muflis. Kesannya, MAS telah diswastakan dan menggunakan nama baharu iaitu Malaysia Airlines Bhd (MAB).

Market Capital

RM 3.07 bilion

Tarikh Dinyahsenaraikan

31 Disember 2014

Faktor

MAS telah diswastakan melalui penjualan syer pegangan saham kepada Khazanah.

Gambar : businesstraveller.com

Proton

Jenama Proton merupakan satu simbolik dan lambang kemegahan bagi rakyat Malaysia yang mempunyai pelbagai sejarah dalam inovasi automotif. Pelbagai usaha-sama dijalankan dengan syarikat terkemuka seperti Mitsubishi dalam menghasilkan kereta pertama buatan Malaysia.

Permulaannya, Proton diuruskan oleh Perusahaan Otomobil Nasional Berhad sejak diperkenalkan pada tahun 1983. Pada 16 April 2004, saham Perusahaan Otomobil Nasional Berhad tidak lagi disenaraikan dan status penyenaraian ini disambung serta diambil alih oleh PROTON Holdings Berhad selepas berlakunya penukaran saham. Penukaran saham ini bertujuan untuk penyusunan semula korporat syarikat PROTON.

Selepas 9 tahun didagangkan di Bursa Malaysia, akhirnya Khazanah Nasional Bhd telah menjual 42.74% peratus kepentingannya dalam Proton Holdings Bhd kepada
DRB-HICOM
. Penjualan ini melibatkan pembelian harga RM 5.50 sesaham bersamaan RM 1.291 bilion.

Market Capital

RM 3 bilion

Tarikh Dinyahsenaraikan

16 Mei 2012

Faktor

Proton telah diswastakan melalui penjualan syer pegangan saham kepada DRB-HICOM

Gambar : Proton

Utusan

Sebut sahaja Utusan, pasti ramai yang mengenali akhbar yang tertua diperkenalkan di Malaysia sejak tahun 1930-an yang berfungsi menyampaikan maklumat dan isu semasa. Utusan mula didagangkan di Bursa Saham Kuala Lumpur (Bursa Malaysia) sekitar tahun 1994. Utusan pernah mencatatkan paras tertinggi pada harga RM 7.66 sesaham (31 Mac 2000). Pada Ogos 2018, syarikat Utusan telah diklasifikasikan sebagai PN17 disebabkan kewangan yang tidak mencukupi dan bebanan hutang terlalu tinggi.

Syarikat ini telah dinyahsenaraikan dari Bursa Malaysia pada paras harga RM0.005 sesaham. Untuk menanggung kos operasi pihak syarikat telah menaikkan harga akhbar Utusan dari RM 1.50 kepada RM 2.00 dan Kosmo RM 1.00 kepada RM 1.50. Namun tindakan ini tidak berhasil dan pada 31 Oktober 2019, syarikat Utusan telah menamatkan operasi. Pada Julai 2020, syarikat Utusan telah kembali beroperasi dibawah pengurusan baharu.

Market Capital

RM 6 juta

Tarikh Dinyahsenaraikan

30 Ogos 2019

Faktor

Kegagalan mencari pelabur dan tanggungan hutang sebanyak RM139.19 juta

Gambar : Utusan Malaysia

Transmile

Transmile Group Bhd merupakan syarikat pelaburan yang terlibat dalam perkhidmatan pengangkutan udara, peralatan pesawat dan pengurusan logistik ekspres. Syarikat ini mempunyai beberapa anak syarikat seperti Transmile Air Services Sdn Bhd, Transmile Thailand Sdn Bhd, Transmile Management Sdn Bhd, Viunique Corporation Sdn Bhd, dan CEN Worldwide Sdn Bhd. Syarikat ini mula disenaraikan di Bursa Malaysia pada 27 Jun 1997.

Jika dilihat syarikat ini mempunyai pelbagai sektor yang terlibat dan mempunyai kewangan yang kukuh. Pada satu tahap Transmile telah mencapai pada paras harga tertinggi RM16 sesaham. Segalanya bermula apabila pihak syarikat Transmile telah memanipulasi data audit dalam laporan tahunan kepada Bursa.

Dalam laporan audit tersebut, Transmile mengalami kerugian sebanyak RM 126.3 juta dan bukannya keuntungan RM 157.5 juta pada FY06 seperti dilaporkan. Pada FY05, ia mencatat kerugian berjumlah RM 369.6 juta dan bukannya keuntungan RM 84.4 juta. Kesannya, saham Transmile telah menjunam daripada RM 16 kepada 16 sen dan dua pengarah syarikat telah dibicarakan di mahkamah.

Market Capital

RM 3.89 bilion kepada RM 155.32 juta (2007)

Tarikh Dinyahsenaraikan

24 Mei 2011

Faktor

Memanipulasi laporan suku tahunan Transmile terhadap data audit kewangan syarikat.

Antara perkhidmatan yang disediakan Transmile.Gambar: theedgemarket.com

Caring Pharmacy

Caring Pharmacy merupakan dalam sektor perkhidmatan yang berkonsepkan farmasi dalam industri runcit (ubatan) seperti Guardian, Watson dan lain-lain. Secara umumnya, Caring Pharmacy ditubuhkan pada tahun 1994 dan membuka cawangan pertamanya di Taman Muda, Cheras. Pada tahun 2019, cawangannya semakin berkembang luas dan mempunyai sebanyak 120 cawangan serata Malaysia.

Farmasi ini mula didagangkan di pasaran utama Bursa Malaysia pada tahun 2014. Selepas enam tahun setengah, pada 8 Mei 2020 Caring Pharmacy tidak didagangkan disebabkan pengambilalihan oleh
7-Eleven Malaysia Holdings Bhd
. 7-Eleven telah mengambil alih Caring dengan harga RM 2.60 sesaham. Tawaran ini sekaligus meningkatkan pegangan 7-Eleven dalam Caring Pharmacy kepada 38.57% berbanding 13.22%.

Market Capital

RM 455 juta ( 2019)

Tarikh Dinyahsenaraikan

8 Mei 2020

Faktor

Pengambilalihan oleh 7-Eleven (RM 2.60 sesaham)

Gambar : Vulcanpost.com

Kesimpulan

Secara keseluruhannya, bukan semua saham yang terkeluar senarai di Bursa Saham disebabkan faktor negatif seperti kerugian kewangan syarikat, manipulasi maklumat laporan tahunan syarikat dan lain-lain. Ada antaranya faktor positif seperti strategi bisnes dalam pengambil-alihan untuk penyusunan semula syarikat.


Syarikat yang Bakal IPO Dalam Masa Terdekat

Menjelang awal tahun 2021, terdapat 4 IPO baharu telah disenaraikan di Bursa Malaysia. Penyenaraian IPO ini telah mendapat sambutan oleh pelabur saham di Malaysia ibarat pisang goreng panas. Situasi ini dapat dilihat apabila salah satu IPO iaitu Flexydynamic telah oversubscribed sebanyak 155.72 peratus dalam senarai pemohonan. Mari kita lihat antara IPO yang bakal disenaraikan di Bursa Malaysia.

RAMSSOL Group Berhad

Sektor : Perisian, Pengurusan dan Teknologi Maklumat

Segmen Pasaran : Asia Tenggara

Ramssol
 mula ditubuhkan pada tahun 2010 dibawah nama RAMS Solutions yang menawarkan penyelesain inovatif teknologi terhadap pengurusan modal insan. Syarikat ini telah mengembangkan pasaran ke beberapa negara seperti Malaysia, Singapura, Thailand, Indonesia dan Vietnam. Setiap pasaran dalam negara-negara ini mempunyai fungsi dan matlamat masing-masing.

Gambar : Ramssolgroup.com

Pada tahun 2019, syarikat ini telah menukar nama kepada RAMSSOL Group. Dana daripada penyenaraian IPO ini akan digunakan untuk mengembangkan pemasaran produk IT Feet's dan Lark ke Asia Tenggara. Selain itu, wang IPO ini juga digunakan untuk tujuan penyelidikan (R&D) dan mengembangkan sayap pasaran baru iaitu Filipina.

Dari segi prestasi kewangan, Ramssol telah mencatat pertumbuhan pendapatan yang meningkat selama 3 tahun. Pada tahun 2019 ia mencatatkan pendapatan sebanyak RM15.44 juta berbanding RM6.8 juta tahun 2017. Peningkatan ini menyebabkan Ramssol mencatat margin keuntungan yang tinggi pada tahun 2019. Syarikat ini telah mencatatkan peratusan margin keuntungan sebanyak 24% (2019) berbanding tahun 2017 sebanyak 1.2%.

Nestcon Berhad

Sektor : Pembinaan dan Perumahan

Segmen Pasaran : Infrastruktur kejuruteraan awam dan pembinaan bangunan

Nestcon
 Berhad mempunyai dua anak syarikat iaitu Nestcon Infra Sdn Bhd dan Nestcon Builders Sdn Bhd. Nestcon Infra menjalankan projek kejuruteraan awam dan infrastruktur seperti penyediaan tapak,
earthwork
, penambakan tanah, infrastruktur kereta api, jambatan dan pelbagai lagi. Manakala, Nestcon Builders tertumpu terhadap pembinaan perumahaan kediaman, komersial dan bangunan industri.

Gambar: Nestcon

Melalui IPO ini, Nestcon Berhad akan mendapat dana untuk membeli peralatan mesin pembinaan, pembayaran hutang bank serta mendapatkan perisian dan sistem yang lebih baik. Selain itu, dana ini juga digunakan untuk membeli teknologi dan membina fasiliti IBS yang lengkap.

Dari segi prestasi kewangan, Nestcon menunjukkan pertumbuhan yang stabil dari 2017 sehingga 2019. Prestasi ini diteruskan apabila Nestcon mencatat keuntungan sebanyak RM14.58 juta pada tahun 2019 berbanding RM5.48 juta tahun 2017.

Haily Group Berhad

Sektor : Pembinaan meliputi perumahan, komersial dan kilang industri

Segmen Pasaran :  Projek perumahan banyak tertumpu di Johor Bharu

Haily Group Berhad
 adalah sebuah syarikat pembinaan yang didaftar di bawah CIDB sebagai kontraktor kelas G7. Ia terlibat dalam pembinaan bangunan kediaman, bukan kediaman, komersial dan industri. Haily akan bertanggungjawab dalam keseluruhan projek pembinaan meliputi persekitaran binaan luaran, infrastruktur fizikal dan lain-lain.

Antara projek perumahan yang terlibat oleh Haily di St Marco Park, Kulai Johor. Gambar :
Haily

Syarikat ini mempunyai dua anak syarikat iaitu Haily Construction dan Haily Machinery. Penyenaraian IPO ini bertujuan untuk mengumpul dana pembelian peralatan pembinaan seperti tractor, scaffolding, dan backhoe loaders. Pembelian mesin ini mampu meningkatkan kecekapan kerja-kerja pembinaan yang akan dijalankan pada masa hadapan. Selain itu, ia juga akan digunakan untuk pembelian peralatan pejabat seperti komputer, software server dan lain-lain.

Haily menunjukkan prestasi pendapatan dan keuntungan yang tidak konsisten sejak 2017 sehingga laporan terkini pada tahun 2019. Pendapatan tertinggi dicapai pada tahun 2018 sebanyak RM173.78 juta. Peningkatan ini terbantut apabila keuntungan syarikat merosot daripada RM12.55 juta (2017) kepada RM8.86 juta (2019).

Pekat Group Berhad

Bisnes dan industri : Pemasangan peralatan solar, sistem ELP, elektrik

Segmen Pasaran : Terlibat dalam program solar oleh kerajaan "MySuria" tahun 2017

Pekat Group Berhad
 ditubuhkan pada tahun 2000 dan menjalankan perkhidmatan dan peralatan kejuruteraan sistem ELP (Earth Ligthning Protection). Seiring dengan galakan teknologi hijau oleh kerajaan, syarikat ini telah melebarkan pasaran dengan terlibat dalam perniagaan panel solar pada tahun 2009. Ia telah mendapat kontrak pertama pemasangan solar PV sistem di Platinum Sentral berkapasiti 168.0 kWp dan siap sepenuhnya pada tahun 2011.

Gambar :
Pekat

Syarikat ini mempunyai beberapa buah anak syarikat seperti Pekat Solar Sdn Bhd, Pekat E&LP Sdn Bhd, Pekat Engineering, E&LP Engineering, dan Pnexsoft. Salah satu sebab penyenaraian ke IPO bertujuan mengumpul dana membangunkan sebuah ibu pejabat baharu di Elmina. Pejabat ini akan mempunyai fasiliti lengkap seperti bilik pameran, pusat latihan, gudang, bengkel dan lain-lain.

Dari segi aspek kewangan, pada tahun 2017 Pekat Group telah memperoleh jumlah pendapatan kepada RM72.83 juta dan meningkat tahun berikutnya sebanyak RM120.12 juta (2018) dan RM119.52 juta (2019). Peningkatan ini menyebabkan Pekat mencatatkan margin keuntungan yang memberangsangkan selama 3 tahun. Pada tahun 2019, Pekat mencatatkan peratusan margin keuntungan sebanyak 12.4% berbanding tahun 2018 sebanyak 9%.

Pelbagai lagi IPO menarik

Syarikat-syarikat di atas telah pun menghantar prospektus awal ke SC seawal penghujung Oktober 2020, menandakan langkah yang semakin hampir ke arah IPO. Selain itu, ada juga beberapa lagi syarikat lain yang akan ke IPO. Antara yang boleh dikenalpasti ialah
Yenher Holdings Berhad
, CEKD Berhad,
Ecomate Holdings Berhad
,
Keyfield International Berhad
 dan
HARPS Holdings Berhad
.

HARPS terlibat dalam industri pembuatan sarung tangan dan bakal disenaraikan dalam pasaran utama. Penyenaraian ini bakal menambahkan jumlah syarikat yang didagangkan di Bursa dalam sektor industri sarung tangan.

Selain itu, kita juga pernah dengar
Farm Fresh
 untuk disenaraikan di Bursa, tapi masih belum lagi nampak prospektus dihantar setakat ini. Jika menjadi, penyenaraian ini akan menjadikan Farm Fresh sebagai syarikat pengeluar tenusu tempatan pertama disenaraikan di Bursa Malaysia.

Seterusnya,
CTOS
 juga telah mengemukakan niatnya untuk penyenaraian di Bursa. CTOS merupakan syarikat terlibat dalam perkhidmatan pengurusan risiko kredit dan penyelesaian kewangan. Pastinya dikenali ramai, bila nak buat pinjaman bank saja, antara syarikat yang kita cari untuk cek rekod kredit CCRIS ni adalah CTOS. Sebahagian syarikat ini dimiliki oleh sebuah syarikat yang dikenali sebagai Creador yang juga mempunyai pegangan saham dalam syarikat besar seperti Mr DIY.

Penutup

Kesimpulannya, untuk merancakkan penyenaraian IPO di Bursa Malaysia kerajaan telah memperkenal satu mekanisme dalam Program Strategik PEMERKASA. Misalnya, dalam inisiatif ke-9 kerajaan telah mengecualikan fi selama 12 bulan terhadap syarikat memohon penyenarain di pasaran MAIN, LEAP atau ACE. Program ini bertujuan untuk memulihkan ekonomi dengan suntikan dana terhadap 20 inisiatif diperkenalkan.


T7 Global - Mengharungi Dua Sektor Terkesan COVID-19

Di kala pandemik COVID-19 ini berlaku, ramai yang sedia maklum bahawa industri penerbangan dan minyak terjejas dengan teruk kerana takut terkena wabak ini. Satu syarikat dikenali yang menjalankan aktiviti perniagaan dalam kedua-dua bidang yang terkesan ini adalah T7 Global Berhad.

Pemelbagaian ke bidang aeroangkasa

T7 Global Berhad (atau "T7") telah ditubuhkan sejak 1990 dan merupakan syarikat penyedia perkhidmatan dalam bidang minyak dan gas. Bidang perkhidmatan minyak dan gas yang dijalankan oleh T7 adalah subsea services atau perkhidmatan bawah laut. Bahagian operasi ini telah berjalan sejak peringkat awal penubuhan syarikat lagi.

Bermula 2018, mereka telah mempelbagaikan aktiviti perniagaan dengan menceburi bidang aeroangkasa. Mungkin pada pandangan ramai, bidang ini bukan yang pertama yang difikirkan untuk pemelbagaian aktiviti perniagaan. Namun, mereka menyatakan bahawa terdapatnya sebuah pasaran dan permintaan yang menggalakkan.

Dari segi kepakaran, mereka menganggap pemelbagaian ke bidang aeroangkasa ini bukanlah suatu lompatan yang besar. Secara asasnya, kedua-dua bidang ini bersifat kejuruteraan, dan pekerja mereka boleh dilatih semula untuk kepakaran aeroangkasa.

Keadaan pasaran minyak dan aeroangkasa

Seperti mana yang disebut di atas tadi, kedua-dua bidang iaitu minyak dan aeroangkasa ini terjejas teruk akibat pandemik COVID-19 ini. Ia bermula dengan kurangnya penerbangan antarabangsa dan juga pergerakan kenderaan secara umumnya yang mengakibatkan permintaan berkurang untuk kapal terbang dan juga minyak.

Namun apakah kesannya kepada syarikat dalam bidang ini, khususnya T7 Global? Untuk bidang minyak dan gas, T7 ada kontrak yang masih berjalan dengan Petronas untuk kerja-kerja Maintenance, Construction & Modification (MCM) dan Water Inspection Services yang diterima pada penghujung 2019. Aktiviti MCM dijangka berjalan dengan kukuh untuk 3 tahun ke hadapan, manakala perkhidmatan Underwater Services pula adalah aktiviti berkala.

Gambar keratan dari Petronas Activity Outlook

Bidang aeroangkasa pula menghadapi permintaan yang berkurang buat masa ini. Maka untuk jangka masa pendek, aktiviti perniagaan ini akan terjejas dengan kurangnya permintaan. Untuk jangka masa panjang pula, Airbus dan Boeing menjangkakan angka yang meningkat untuk pesawat udara sebanyak lebih dari dua kali ganda menjelang tahun 2037. Pertambahan bilangan pesawat udara ini adalah sebanyak 37,000 hingga 40,000 buah pesawat dalam masa kurang 20 tahun.

Gambar: MIDA

Pasaran aeroangkasa adalah industri di mana rantaian bekalannya bersifat global. Rantaian ini kini semakin beralih ke negara ASEAN untuk proses perkilangan. Malaysia juga mempunyai perancangan melalui Malaysian Aerospace Industry Blueprint 2030 untuk menjadi negara yang mendahului sektor aeroangkasa di rantau Asia Tenggara.

Industri ini masih kecil dan kerajaan sedang giat menarik syarikat antarabangsa untuk melabur dan menjadikan Malaysia sebagai kawasan strategik untuk industri aeroangkasa ini. Anggaran pendapatan tahunan yang disasarkan menjelang tahun 2030 dari industri ini adalah sebanyak RM 55.2 bilion.

Prestasi kewangan T7 Global

Kedudukan kewangan T7 Global adalah agak stabil untuk beberapa tahun terbaru ini. Kita boleh lihat T7 mencatatkan pendapatan lebih dua kali ganda dari tahun 2016 ke 2017 pada angka RM 204.5 juta. Angka ini diikuti dengan peningkatan sebanyak 2.9% kepada RM 210.4 juta pada tahun 2018.

Jika melihat pada keuntungan selepas cukai pula, tiga tahun kewangan terbaru menunjukkan angka yang meningkat. Keuntungan dicatatkan pada RM 5.06 juta pada tahun 2016. Ia meningkat ke RM 5.66 juta pada tahun 2017 dan kenaikan hampir gandaan dua pada RM 10.56 juta pada 2018. Sebahagian besar keuntungan ini disumbangkan dari segmen minyak dan gas. Walaupun T7 juga menjalankan aktiviti perniagaan dalam hartanah dan aeroangkasa, hasil ini belum mencukupi untuk dipecahkan ke dalam segmen tersendiri.

Secara ringkas

Sebagai penyedia perkhidmatan sokongan minyak dan gas, T7 Global masih menerima manfaat dari kontrak yang telah mula berjalan. Manfaat ini dijangka dapat memberi T7 sumber pendapatan yang berterusan sehingga 2 tahun ke hadapan. Namun, sekiranya harga minyak kekal rendah, terdapat kemungkinan pelbagai perkhidmatan sokongan minyak dan gas untuk dikurangkan. Bidang aeroangkasa pula dilihat sebagai terjejas untuk jangka masa pendek, tapi positif untuk jangka masa panjang.


Tak Perlu Borang untuk Pindahkan Saham

Sebelum ni, kami pernah tulis pasal
aplikasi mobile keluaran Bursa Malaysia
 yang dinamakan Bursa Anywhere. Kini, ada satu ciri baru yang memudahkan anda pindahkan saham antara akaun CDS. Selama ini, servis ini hanya boleh dibuat dengan mengisi borang. Kini, semua ini boleh dibuat secara elektronik. Sekiranya anda belum ada aplikasi Bursa Anywhere, boleh dapatkan di
App Store
 atau
Play Store
.

Kenapa nak pindahkan saham?

Ada beberapa sebab yang anda perlu pindahkan saham (atau secara umumnya, securities) antara akaun CDS. Mungkin anda ingin memudahkan urusan melabur dengan menggunakan satu akaun sahaja. Selain itu, mungkin anda ingin cantikkan portfolio dengan memasukkan saham untung kedalam satu akaun. Ataupun anda ingin simpan saham yang anda tak perlu tengok hari-hari ke dalam satu akaun. Semua ini subjektif kepada diri anda sendiri.

Cara pindahkan saham

Pertamanya, anda perlulah ada lebih dari satu akaun. Kalau tidak, tak ada tempat lain untuk dipindahkan dan feature ini juga tak boleh digunakan. Melalui aplikasi Bursa Anywhere, pergi ke tab
My Services
 melalui navigasi di bahagian bawah aplikasi, dan pilih
Transfer of Securities
. Dari situ, anda boleh pindahkan saham antara akaun anda dengan mudah:

Tekan saham yang ingin dipindahkan dan akaun yang ingin dipindahkan

Masukkan kuantiti untuk dipindahkan

Sahkan dan bayar melalui FPX

Kami telah pun cuba secara real untuk pemindahan saham ini. Anda boleh rujuk gambar di bawah. Prosesnya memang mudah.

Bayaran akan dikenakan sebanyak RM10 bagi setiap saham yang ingin dipindahkan.

Urusan yang anda boleh buat menggunakan Bursa Anywhere

Dengan Bursa Anywhere, anda boleh buat perkara-perkara di bawah

Pindah saham antara akaun via FPX

Pandangan keseluruhan semua akaun CDS

Nilai portfolio saham

Kemas kini maklumat CDS secara layan diri

Notifikasi Pengumuman Korporat untuk portfolio saham

ePenyata dengan rekod 12 bulan

Sekiranya anda ingin buka atau tambah akaun CDS, boleh pergi ke
link ini
.


Teladan Setia Mengembangkan Aset Tanah di Kala Pandemik

Teladan Setia Group Berhad atau Teladan Setia adalah sebuah syarikat pemaju hartanah kediaman yang beroperasi di Melaka. Butiran IPO Teladan Setia ini adalah seperti di bawah:

Harga IPO:

RM 0.48

Status syariah:

Dinilai syariah oleh SAC

Pasaran:

ACE Market

Market Capitalisation:

RM 386.5 juta

Nisbah PE:

8.9 (FYE 2019)

Permohonan ditutup:

2 Mac 2021

Cabutan saham:

5 Mac 2021

Tarikh penyenaraian:

16 Mac 2021

Ini adalah IPO ketiga untuk disenaraikan di Bursa Malaysia tahun 2021.

Bisnes Teladan Setia

Teladan Setia menjalankan aktiviti pembangunan
hartanah
, di mana mereka memajukan dan menjual hartanah perumahan dan bangunan kedai. Setakat dalam laporan 2017 hingga 2020, kesemua projek mereka terletak di Melaka. Ia merupakan antara kelebihan syarikat ini kerana Melaka merupakan antara negeri yang mencatatkan kadar hartanah tak terjual yang rendah di Malaysia.

Mereka kini mempunyai 3 projek perumahan yang sedang berjalan dengan nilai pembangunan kasar (GDV) RM632 juta. 3 lagi projek telah ditentukan dalam masa yang akan datang dengan GDV RM 995.2 juta. Mereka juga memiliki simpanan tanah sebanyak 69.7 ekar di Melaka dan 4.9 ekar lagi di Selangor, dan dalam proses menambah 145.2 ekar lagi di Selangor.

Gambar:
Teladan Setia

Kesan Covid-19 terhadap bisnes

Pandemik Covid-19 telah mengakibatkan kelewatan dalam pembinaan projek. Sebanyak 203 pekerja asing di bawah kontraktor pembinaan juga disaring positif Covid-19, juga mengakibatkan tapak projek Bali Residence ditutup seketika. Teladan Setia juga bersetuju untuk menanggung kos ujian, pengangkutan dan makanan untuk pekerja asing ini dengan nilai RM 150,000. Tiada kos tambahan lain yang dijangka , dan kes ini tidak memberikan kesan yang ketara terhadap operasi dan keputusan kewangan.

Dalam senario terburuk sekiranya PKP dilanjutkan, mereka meletakkan beberapa jangkaan seperti:

tidak menjana pendapatan sepanjang penggantungan operasi

tidak perlu membayar kepada kontraktor kerana penggantungan kerja

sewa pejabat perlu dibayar secara bulanan

operasi dan pentadbiran berlaku pada tahap yang minima

mereka perlu dapatkan pembiayaan untuk komitmen tunai

tiada dividen akan diumumkan

Prestasi kewangan

Teladan Setia menunjukkan penurunan prestasi pendapatan dan keuntungan sejak 2017 hingga laporan terbaru 2020. Namun, mereka masih dapat mencatatkan keuntungan buat tempoh kewangan dalam rekod. Margin keuntungan kasar adalah agak tinggi pada 33% hingga 36% sepanjang tempoh pemerhatian. Margin keuntungan bersih pula berada pada 17% hingga 19%.

CEO mengatakan bahawa penurunan pendapatan dan keuntungan boleh dikaitkan dengan format laporan kewangan. Dalam format MFRS terbaru, pendapatan untuk pembinaan hanya dapat dikenalpasti berdasarkan perkembangan semasa pembinaan projek. Oleh itu, kita dapat bayangkan beberapa lebih banyak projek yang telah siap dalam tahun pemerhatian. Tahun yang lebih terkini menunjukkan projek berjalan yang masih di peringkat awal.

Sekiranya kita lihat dari 2017 hingga terkini, kita juga dapat melihat penurunan kewangan pada kebanyakan syarikat
hartanah perumahan
. Oleh itu, penurunan pada prestasi kewangan Teladan Setia bukanlah suatu yang luar biasa. Pun begitu, tidak semua syarikat perumahan ini mampu kekalkan kedudukannya kewangannya dengan mencatatkan keuntungan. Teladan Setia adalah salah satu syarikat yang dapat mengekalkan keuntungan mereka dalam tempoh ini.

Strategi IPO dan masa depan

Dana IPO sebanyak RM 77.3 juta ini akan digunakan untuk tujuan tersebut:

Dana

Nilai (Juta)

Peratusan

Pembelian tanah pembangunan

35.0

45.3

Modal kerja projek

33.1

42.8

Bayaran hutang bank

4.0

5.2

Perbelanjaan penyenaraian

5.2

6.7

Jumlah

77.3

100.0

Hampir separuh daripada dana IPO akan dibelanjakan untuk membeli tanah di Melaka. Ia berhampiran dengan tanah simpanan sedia ada dan tanah yang akan dibeli dalam perancangan akan datang. Sebahagian besar IPO sebanyak RM 33.1 juta pula akan digunakan untuk kos-kos pembinaan, contohnya kontraktor, khidmat rundingan dan bayaran professional, bayaran pihak berkuasa tempatan dan pemasaran.

Bayaran hutang bank dijangka dapat menjimatkan syarikat daripada kadar bunga sebanyak RM 300 ribu. Dengan pembayaran bank ini, syarikat akan berada pada gearing ratio lebih rendah pada pekali 0.368 selepas penggunaan dana IPO.

Analisis bisnes dan industri Teladan Setia

Tumpuan pasaran Teladan Setia adalah di Melaka, jadi makroekonomi Melaka menjadi satu rujukan penting untuk mengukur potensi syarikat ini.

Ekonomi Melaka secara luasnya bergantung kepada sektor perkhidmatan dan pembuatan dengan sumbangan GDP masing-masing sebanyak 48% dan 38%. Sektor perkhidmatan ini terdiri dari pelancongan, penginapan, pengangkutan dan
food and beverage
. Pertumbuhan dalam sektor-sektor ini akan memacu ekonomi Melaka, menarik lebih pekerjaan, seterusnya kawasan kediaman.

Prestasi pasaran perumahan

Dari tahun 2016 ke 2019, pasaran perumahan di Melaka meningkat dengan CAGR 3.88%. Dalam tempoh yang sama, nilai transaksi hartanah juga menunjukkan peningkatan iaitu dari RM 2.12 bilion kepada RM 2.76 bilion pada CAGR 9.19%.

Bilangan hartanah tak terjual atau overhang adalah berbeza untuk perumahan dan kedai. Perumahan yang tak terjual di Melaka menurun dari 2016 hingga 2019, dari 1181 unit ke 710. Overhang yang semakin rendah ini dikaitkan dengan inisiatif kerajaan melalui Home Ownership Campaign (HOC) dan pengecualian duti setem.

Pada suku ketiga 2020, Melaka merupakan antara negeri dengan bilangan perumahan tak terjual yang rendah di Malaysia pada bilangan 926 unit berbanding purata negara pada 3450 unit. Pun begitu, bilangan kedai tak terjual di Melaka adalah kedua tertinggi selepas Johor, pada 735 unit berbanding purata negara 419 unit.

Pesaing bisnes

Antara pesaing atau syarikat yang menjalankan bisnes yang sama dengan Teladan Setia telah disenaraikan dalam prospektus seperti di bawah.

Seperti yang boleh dilihat di atas, Teladan Setia merupakan antara pemain hartanah yang boleh mengekalkan keuntungan dan juga mempunyai margin keuntungan yang agak tinggi. Syarikat Teladan Setia boleh juga dibandingkan dengan syarikat tersenarai
Gromutual Berhad
 yang ketika ini dinilai pada PE 9.7. Secara keseluruhan pula, penilaian purata PE untuk saham-saham dalam sektor hartanah ketika ini adalah pada 14.5.

Perbincangan

Skor iSaham: 4/4

IPO Teladan Setia mempunyai strategi yang agresif di mana sebahagian besar perbelanjaan dana IPO adalah untuk tujuan perkembangan bisnes. Penambahan dana IPO ini boleh diibaratkan dengan suntikan dana Private Placement di mana syarikat dapat menaikkan dana tanpa perlu membuat hutang baru dengan bank. Dengan ini, mereka berada pada kedudukan kewangan yang lebih baik, dan berupaya untuk dapatkan lebihan dana dari bank sekiranya perlu.

Strategi syarikat untuk menumpukan pembangunan pada kawasan di Melaka dilihat sebagai baik berdasarkan data bahawa hartanah perumahan tak terjual adalah rendah. Penambahan tanah di sekitar pembangunan sedia ada juga boleh dilihat sebagai aspek positif kerana ia boleh berikan kelebihan pada kejiranan dan persekitaran perumahan projek. Syarikat juga menunjukkan kadar jualan yang memberangsangkan untuk projek-projek yang telah dilancarkan sebelum ini.


Tercetusnya Permulaan Krisis Ekonomi Bunga Tulip Mania

Pernahkah anda mendengar bait-bait lagu
“Sekuntum Mawar Merah Sebuah Puisi”
 nyayian penyanyi kumpulan Alleycats? Lagu ini mengisahkan sebuah krisis cinta. Namun kali ini kita bukanlah nak bincang tentang krisis cinta, mahupun bunga mawar tetapi krisis bunga tulip. Tidak ramai menyangka bagaimana sejenis bunga yang harum dan indah ini mampu menjatuhkan krisis ekonomi sesebuah negara.

Krisis ini merupakan salah satu fenomena klasik gelembung ekonomi terawal yang pernah dikenalpasti. Ia berlaku sekitar era 1630-an dan dikenali sebagai
The Tulip Mania
. Bunga Tulip merupakan simbolik bagi negara Belanda dan membawa makna kasih sayang, semangat dan harapan untuk diberikan kepada golongan istimewa.

Apa Itu Tulip Mania

Pada asalnya bunga tulip berasal dari negara Turki dan diperkenalkan oleh Sultan Turki dari Empayar Uthamaniah dengan pemberian bijih benih kepada kerajaan Belanda di Viena pada tahun 1554. Kemudian bijih benih mula tersebar ke negeri lain seperti Augsburg, Antwerp dan Amsterdam. Bunga Tulip mula mendapat sambutan dan tarikan maka ramai yang mula menanam di hadapan laman sendiri.

Gambaran bunga tulip mania

Titik permulaan ini telah menyebabkan bunga tulip menjadi perdagangan utama sekitar tahun 1600 selepas keju, gin (sejenis beri), dan herrings (sejenis ikan laut). Harga pasaran bunga tulip terus meningkat disebabkan spekulasi dalam kalangan masyarakat yang tidak pernah melihat bunga tulip.

Minat Bertukar Kepada Taksub

Tulip dianggap sebagai simbol kemewahan dan bangsawan menyebabkan harga meningkat berlipat kali ganda sehingga masyarakat pada masa itu sanggup menjual aset dan harta untuk mendapatkan bunga tulip tersebut. Disebabkan negara Belanda merupakan negara 4 musim, bunga tulip hanya ditanam pada bulan September dan dituai pada bulan Jun.

Gambar: Virus Mosaic menyebabkan tulip mempunyai lebih satu warna

Menjelang masa, sejenis kelopak bunga tulip luarbiasa telah ditemui disebabkan kemunculan virus “mosaic”. Virus ini tidak berjaya dihapuskan dan dimatikan. Ia telah menyebabkan kelopak bunga tulip mempunyai pelbagai ton warna. Penemuan ini dianggap luar biasa dan menambahkan kecantikan bunga ini di mata masyarakat Belanda. Harga bunga tulip jenis ini pula lebih bernilai berbanding harga bunga tulip biasa.

Harga Bunga Tulip Bersamaan Harga Sebuah Rumah

Pada masa itu masyarakat Belanda mempercayai bahawa harga bunga Tulip (bulb) kebal daripada kejatuhan dan akan terus meningkat. Pembeli mula berubah arah daripada memiliki bunga tersebut kepada menjalankan perniagaan untuk mendapatkan keuntungan segera berdasarkan spekulasi harga bukanya dibeli untuk ditanam di rumah.

Pada tahun 1636 bunga tulip yang berkualiti rendah juga dijual pada harga yang mahal sekitar 160 guilder sehingga 200 guilder. Betapa tingginya nilai bunga tulip sekuntum apabila dibandingkan bersamaan gaji 1 tahun gaji seorang rakyat biasa pada waktu itu.

Perubahan perdagangan juga berlaku apabila bunga tulip bukan lagi dijual secara bersemuka dan nyata tetapi menggunakan sistem “commodity futures contract”. Sampai ke satu tahap kontrak ini mampu berubah tangan ke pihak yang berlainan dengan mengenakan harga yang berbeza. Contohnya, Pihak A menjual kepada pihak B dengan harga RM 100, kemudian pihak B akan menjual kepada pihak C dengan harga yang lebih tinggi.

Selain diperdagangkan, bunga tulip ibarat nilai duit digunakan untuk membeli barangan lain. Apa yang menariknya ia digunakan untuk membeli rumah, tanah dan ladang. Disebabkan kenaikan harga yang menggila, harga bunga tulip tidak lagi menggambarkan nilai yang sebenar.

Akhirnya Menjunam Ke Bawah

Ketika di puncak permintaannya, harga bunga tulip meningkat tetapi penawaran stok tidak mencukupi. Berbalik kepada asas teori ekonomi permintaan dan penawaran, apabila penawaran tidak mampu memenuhi permintaan, ia menyebabkan harga untuk melonjak naik. Harga meroket sehingga 20 kali ganda dalam masa sebulan. Tetapi perkara ini tidak bertahan lama apabila pelabur dalam pasaran mula menjualnya sehingga menyebabkan harga bunga tulip jatuh dalam masa sebulan bersamaan harga bawang merah.

Gambar: Perubahan harga bunga tulip mania

Perubahan ini berlaku apabila penawaran lebih banyak berbanding permintaan. Ini mewujudkan situasi panik menjual, seterusnya ramai yang sanggup menjual demi mengurangkan kos dan kerugian yang dihadapi. Walaupun mendapat kerjasama campur tangan daripada kerajaan Belanda, namun untuk menstabilkan semula harga menemui jalan buntu.

Kesimpulannya sebagai seorang pelabur perlulah mempunyai perancangan terhadap sesuatu pelaburan yang hendak dijalankan. Bak kata pepatah, "ukur lah baju di badan sendiri". Setiap pelaburan perlulah berdasarkan kemampuan aset yang mencukupi tanpa bergolok bergadai dengan menjual harta dan membuat pinjaman.


Terkena Tempias Virus Wuhan, Ada Saham yang Naik

Pada 31 Disember 2019, WHO telah dimaklumkan dengan beberapa kes keradangan paru-paru di Wuhan, China. Virus ini tidak menyamai mana-mana virus yang pernah dijumpai sebelum ini. Hanya seminggu kemudian, pihak berkuasa China mengesahkan bahawa virus baharu itu dikenalpasti sebagai coronavirus.

Wabak penyakit ini merebak melalui sistem pernafasan dan juga titisan yang terhasil dari bersin dan batuk dari penghidap virus. Maka beberapa kelengkapan kesihatan ini menjadi penting kepada individu dan industri kesihatan untuk mengelakkan daripada jangkitan dan juga sebagai keperluan rawatan.

1. Topeng Muka

Topeng muka sudah menjadi keperluan asas kepada pencegahan virus melalui sistem pernafasan. Kalau cari di kedai-kedai penjagaan diri dan farmasi, topeng muka ni antara barangan yang paling hangat dengan permintaan.

Saham yang terlibat dengan barangan topeng muka:

OCNCASH (Non-woven fabric)

2. Sarung tangan getah

Sarung tangan getah adalah satu pemakaian yang penting bagi pekerja industri kesihatan. Ini adalah untuk mencegah sentuhan langsung dengan bahan berjangkit. Penggunaan sarung tangan ini pula bersifat pakai buang. China pula adalah antara negara yang giat mengimport sarung tangan getah, terutamanya dalam keadaan wabak yang menular ketika ini. Maka ia menjadi sebuah bekalan penting untuk masa panjang.

Saham yang terlibat dengan barangan sarung tangan getah:

TOPGLOV

HARTA

KOSSAN

CAREPLS

COMFORT

HLT

RUBEREX

SUPERMX

3. Bekalan Rawatan Kesihatan

Bekalan rawatan kesihatan terus menjadi bekalan yang penting untuk pelbagai kegunaan rawatan di institusi kesihatan. Barangan ini termasuklah picagari, pembalut luka, gogal (goggle) dan sebagainya. Tambahan pula, kita didengarkan dengan berita pembinaan hospital baru di China untuk menampung pesakit yang berkemungkinan akan meningkat.

Saham yang terlibat dengan barangan bekalan rawatan kesihatan:

MTAG (produk 3M untuk rawatan kesihatan)

ADVENTA

4. Peralatan Rawatan Kesihatan

Peralatan untuk rawatan kesihatan juga terkena sedikit tempias, di mana hospital di China tadi mungkin memerlukan katil-katil rawatan untuk hospital mereka.

Saham yang terlibat dengan barangan peralatan rawatan kesihatan:

LKL (katil hospital)

UWC (katil hospital)

ADVENTA (peralatan klinik dan hospital)

5. Farmaseutikal

Sehingga hari ini, masih belum ada penawar untuk coronavirus. Namun, ramai yang mengambil langkah berjaga-jaga supaya tak terkena penyakit dan mula mengambil ubat-ubatan yang boleh meningkatkan imuniti badan.

Antara saham-saham dalam sektor pharmaceutical yang boleh diperhatikan:

PHARMA

YSPSAH

KOTRA

AHEALTH

DPHARMA

CARING

CCM

6. Perkhidmatan rawatan kesihatan

Perkhidmatan untuk rawatan kesihatan mungkin bukan suatu perkara yang akan mendapat kesan langsung dari penularan wabak ini. Malah, kedudukan mereka tidak jauh beza dengan masyarakat awam yang memerlukan bekalan kepada kelengkapan pencegahan wabak coronavirus ini. Namun, mungkin ramai juga yang akan mendapatkan khidmat rawatan sebagai langkah berjaga-jaga.

Antara saham-saham yang menawarkan perkhidmatan rawatan kesihatan yang boleh diperhatikan:

KPJ

ADVENTA

EDGENTA (pengurusan hospital)

*Kemas kini pada 12 Mei 2020

7. Perubahan aktiviti syarikat

Dalam pertarungan menentang wabak ini, ada syarikat yang menyertai aktiviti berkaitan Covid-19. Antaranya berkaitan dengan nyahinfeksi, peralatan hospital dan kelengkapan perlindungan peribadi (PPE).

NOTION
 - PPE

MTOUCHE
 - Kit ujian

K1
 - alat bantuan pernafasan

SCGM
 - pelindung muka

M3TECH
 - ruang nyahinfeksi

AT
 - ruang nyahinfeksi

CAELY
 - pelitup muka

LYC
 - aplikasi jejak kontak

KGROUP
 - AI penjejakan kontak

8. Pembersih tangan

Selagi vaksin belum ditemui, selagi itu ruang pergerakan awam akan dilengkapi dengan pembersih tangan (hand sanitizer). Malah, ada juga orang awam yang akan membeli pembersih tangan ini untuk kegunaan sendiri. Syarikat yang menghasilkan pembersih tangan ini ada yang merupakan pengeluar bahan kimia berasaskan alkohol. Ada juga yang jual pembersih tangan itu sendiri sebagai produk jualan.

NOVA

ANCOM

HEXTAR

NOVA

AWC
 (pembersihan kawasan bangunan)


The Sunk Cost Fallacy

Pernahkah anda mengalami situasi di mana anda sedang menonton wayang, tetapi filem tersebut sangat membosankan, tetapi anda tetap memilih untuk meneruskan tontonan kerana anda telah membayar tiket wayang?

Atau pernahkah anda memaksa diri menghabiskan makanan kerana tidak mahu membazir walaupun anda telah kenyang?

Juga pernahkah anda meneruskan hubungan yang toksik bersama pasangan anda hanya kerana anda telah bersama dengannya selama lima tahun?

Situasi–situasi yang dinyatakan di atas adalah dikenali sebagai
Sunk Cost Fallacy
. Bagi mengatasi perkara sebegini berlaku, kita haruslah memahami dengan lebih mendalam apakah itu
Sunk Cost Fallacy
 dan cara menghindarinya.

Maksud
sunk cost

Sunk cost
 ialah kos yang telah dibelanjakan dan tidak boleh diperolehi semula. Kos yang dimaksudkan di sini bukan sahaja dari segi wang ringgit, tetapi apa–apa sahaja pelaburan yang telah dibuat mahupun dari segi masa dan juga tenaga.

Sunk cost fallacy
 pula ialah suatu kepercayaan dimana pelaburan tambahan perlu dilakukan demi untuk menyelamatkan kos yang telah dilaburkan, walhal ianya boleh menghasilkan kerugian yang lebih tinggi.

Apakah perkara yang membuat seseorang terperangkap di dalam
sunk cost fallacy
?

Kebiasaannya,
sunk cost
 ini dipengaruhi oleh:

Tidak mahu menanggung kerugian
. Perkara ini terjadi apabila seseorang itu tidak mahu mensia–siakan pelaburan yang telah dibuat, justeru membuat keputusan secara tidak rasional.

Tidak mahu mengaku kesilapan yang telah dilakukan
. Oleh disebabkan ini, seseorang itu akan terus hidup dengan penafian dan akan sentiasa mencuba untuk memberi justifikasi terhadap pelaburan tidak baik yang telah dilakukan itu.

Sunk cost fallacy
 dalam pelaburan saham

Sunk cost fallacy
 adalah tidak asing di dalam dunia pelaburan saham. Ramai pelabur yang jatuh ke dalam perangkap
sunk cost
 dengan tidak mahu mengakui kesilapan mereka apabila mereka telah melakukan suatu pelaburan yang buruk (
bad trade
). Oleh kerana itu, ramai pelabur yang memegang kepada pelaburan buruk yang mereka lakukan dan ada juga yang menambah kepada pelaburan buruk tersebut demi mempertahankan kos–kos yang telah dikeluarkan.

Sebagai contoh, Jenny telah membeli saham syarikat Cocomelon Berhad sebanyak RM 1000 pada harga RM 1.00. Tidak lama kemudian, saham syarikat Cocomelon Berhad telah jatuh menjadi RM 0.60 kerana syarikat tersebut didapati telah memalsukan laporan kewangan mereka. Oleh kerana tidak mahu menerima hakikat, Jenny tetap memegang saham Cocomelon Berhad yang akhirnya dinyahsenaraikan dari pasaran saham.

Cara menghindari
sunk cost fallacy
 di dalam pelaburan saham

Pelabur yang bijak ialah mereka yang mempunyai pelan sebelum memulakan dagangan. Adalah amat penting bagi pelabur untuk tahu bilakah masa yang sesuai untuk membeli, menjual, meminimakan kerugian atau memegang saham dalam tempoh yang lama. Mempunyai jurnal dagangan juga adalah penting di dalam perjalanan pelabur yang berjaya.

Namun, perkara yang paling utama untuk mengelakkan
sunk cost
 ialah dengan mengakui kesilapan dan bersedia untuk menampung kerugian. Jika sesuatu saham itu nampak seperti tiada harapan, adalah lebih baik jika kita memotong kerugian (
cut loss
) dan mencari saham lain yang lebih berpotensi.

Kesimpulan

Sunk Cost
 ialah kos yang telah dilaburkan dan tidak dapat diperolehi kembali. Oleh kerana itu, kita hendaklah sentiasa sedar apabila kita telah melakukan kesilapan dan terus maju ke hadapan. Berpegang kepada pelaburan yang salah hanyalah akan membawa kepada kerugian yang lebih besar.

Rujukan

Corporate Finance Institution

Ivey Business Journal

Investopedia


Tiga Perspektif untuk Pelabur oleh Howard Marks

Di dalam perkongsian ini, kami akan memberi ringkasan dan sedikit komentar tentang buku yang bertajuk
The Most Important Thing: Uncommon Sense for Thoughful Investor
 karangan Howard Marks.

Buku ini merupakan koleksi memo kepada klien firma pelaburan beliau yang dikumpulkan menjadi sebuah buku. Buku ini banyak menceritakan tentang psikologi di dalam pasaran saham, pengurusan risiko, kitaran ekonomi serta cara menjadi pelabur yang berjaya. Buku ini mengunakan laras bahasa yang ringkas dan sesuai untuk sesiapa yang baru dalam pelaburan saham.

Siapakah Howard Marks?

Sumber: Forbes

Howard Marks merupakan pengasas Oaktree Capital Management, sebuah firma pelaburan yang berpusat di Los Angelas. Beliau mempunyai latar belakang pendidikan dalam bidang kewangan iaitu memiliki ijazah Sarjana Muda dalam jurusan kewangan dan MBA dalam perakaunan dan pemasaran. Beliau merupakan
seorang pelabur, penulis dan jutawaan
 yang terkemuka.

Howard Marks memang terkenal dengan tulisan
memo
 beliau.
Warren Buffet
 sendiri menyatakan bahawa:

“When I see memos from Howard Marks in my mail, they’re the first thing I open and read
.
”

Di dalam perkongsian ini, kami akan memberi ringkasan untuk 3 topik di dalam buku ini. Menurut Howard, perkara penting untuk seorang pelabur adalah:

1.
 Pemikiran aras tinggi

Howard menerangkan pentingnya mempunyai
second-level thinking
 atau kemahiran berfikir aras tinggi untuk menjadi pelabur yang berjaya.

Apakah itu pemikiran aras tinggi?

Pemikir aras tinggi berfikir dengan cermat dan membuat analisa. Pemikir aras pertama pula berfikiran
simplistic
, mencari formula mudah dan kebanyakan orang boleh bertindak sebegitu.

Pemikiran aras pertama menyatakan "Ini syarikat yang baik, mari kita beli saham syarikat ini!". Pemikiran aras tinggi pula menyatakan "Ini syarikat yang baik, tetapi ramai menganggap ia adalah syarikat yang hebat tetapi sebenarnya bukan. Harga saham ini terlalu tinggi, mari kita jual."

Kenapa perlu berfikir aras tinggi?

Melabur bagi penulis adalah lebih kepada seni berbanding sains. Seni yang dimaksudkan di sini adalah sifatnya yang sedikit rumit.

Pelabur yang berjaya bagi penulis ini adalah seorang yang adaptif dan mempunyai pulangan yang lebih baik dari market (index fund) dan dari kebanyakan pelabur lain. Justeru, untuk ke tahap tersebut pelabur perlulah mempunyai pemikiran aras tinggi.

Antara petikan dalam topik ini adalah:

"
Tidak ada teknik yang sentiasa berjaya.

Persekitaran adalah sesuatu yang tidak boleh dikawal.

Psikologi memainkan peranan utama dalam pasaran. Oleh kerana ia sering berubah-ubah, hubungan sebab dan akibat tidak boleh dipercayai. "

2. Memahami market efficiency

Manusia merupakan makhluk yang mempunyai emosi. Manusia mempunyai sifat tamak, takut dan panik serta emosi-emosi lain yang melahirkan kepada persepsi yang berbeza-beza dan tidak lari dari kesilapan. Antara salah satu faktor perubahan harga dalam pasaran adalah faktor emosi manusia.

Apakah maksud market efficiency?

Hipotesis
market efficiency
 bermaksud kenaikan dan penurunan harga aset atau saham menggambarkan semua maklumat yang telah ada.

Howard setuju bahawa harga saham akan segera dicerminkan oleh tindakan majoriti (kata sepakat) berdasarkan maklumat yang diterima. Tetapi beliau percaya tidak semua pendapat majoriti itu sentiasa betul.

Contohnya, pada Januari 2000 saham Yahoo berharga $237 dan pada April 2001 harga saham Yahoo adalah $11. Pada ketika itu, syarikat yang berkaitan dengan internet seperti Yahoo, berpotensi untuk berkembang mengikut pendapat majoriti pelabur. Namun, sebaliknya terjadi. Krisis gelembung dotcom telah mengubah persepsi majoriti pelabur.

Bagaimana ingin menjana keuntungan di dalam pasaran saham?

Harga pasaran tidak sentiasa tepat. Ia boleh berada dalam harga yang terlalu mahal atau terlalu murah berbanding nilai sebenar (intrinsic value). Ini semua terdorong dari emosi manusia sama ada tamak atau terlalu panik.

Untuk memperoleh pulangan yang lebih dari biasa, pelabur mesti mengambil peluang ketika pasaran tidak efektif.

Antara petikan penting dalam topik ini adalah:

"Pasaran yang tidak cekap tidak semestinya memberikan pulangan yang lumayan kepada peserta mereka. Sebaliknya, menurut saya mereka menyediakan satu kajian (contohnya misvalue)- yang boleh membolehkan beberapa orang menang dan yang lain kalah berdasarkan kemahiran berbeza."

3. Memahami nilai sesuatu saham

Howard percaya kepada pelaburan yang berdasarkan fundamental sesebuah syarikat. Terdapat dua cara pelaburan bagi Howard:

Value investing: Mencari nilai semasa yang sebenar (intrinsic value) sesebuah syarikat. Beli ketika harga rendah dari nilai tersebut.

Growth investing: Mencari saham syarikat yang akan meningkat pada masa akan datang.

Kaedah pelaburan bagaimanakah yang terbaik?

Howard memilih
value investing
kerana ia lebih konsisten. Kita hanya membayar kurang sedikit dari nilai sebenar saham tersebut dan ianya kurang berisiko.
Growth investing
pula berisiko kerana kita tidak tahu apa akan terjadi pada masa depan.

Pelaburan terbaik adalah apabila ia dapat mencantumkan kedua-dua kaedah tersebut, akan tetapi keadaaan seperti itu tidak selalu terjadi.

Antara petikan dalam topik ini adalah:

"Ada dua cara untuk memperoleh keuntungan di dalam pasaran yang merosot; anda harus tahu nilai intrinsik sesuatu saham, dan anda harus memegang pandangan itu dengan kuat untuk bertahan dan membeli walaupun harga saham tersebut menurun.
 Oh ya, ada yang ketiga:
anda mesti betul.
"

Kesimpulan

Boleh disimpulkan bahawa untuk menjadi pelabur yang berjaya, pelabur perlu mempunyai kebolehan menganalisa sesuatu saham dan syarikat dengan baik. Perlu diingatkan bahawa ada perbezaan antara pelabur dan pedagang saham. Strategi pelaburan seorang pelabur kebiasaannya adalah dalam jangka masa yang lama. Oleh sebab itu, mereka mengambil masa untuk membuat apa-apa tindakan di dalam membeli dan menjual saham.

Howard Marks cenderung kepada mencari saham-saham yang
bargain
 dan
undervalue
 di dalam pelaburan. Antara faktor naik turunnya sesuatu saham itu adalah dari emosi manusia. Oleh itu, untuk berjaya di dalam pasaran saham, pelabur hendaklah sentiasa rasional dalam setiap tindakan.